title: Nils Erik Wahlberg

text: Wahlberg syntyi Viipurin läänin Johanneksessa ja kävi oppikoulunsa Kuopiossa. Hän jätti opintonsa Helsingin polyteknillisessä opistossa kesken ja lähti 1907 Suomen venäläistämistoimisa pakoon Sveitsiin, jossa suoritti opintonsa loppuun opiskellen etenkin laivojen polttomoottoritekniikkaa. Opintojensa jälkeen Wahlberg lähti siirtolaiseksi Yhdysvaltoihin, jossa hänen työnantajiaan olivat 1910-luvun alkupuolella autotehtaat Maxwell-Briscoe, Thomas Motor Company, Packard ja General Motorsin omistama Oakland Motor Car Company. Kun GM:n pääjohtaja Charles W. Nash lähti 1916 perustamaan omaa autotehdastaan ja osti Jeffery Motor Companyn, hän kutsui Wahlbergin pääsuunnittelijakseen.


title: Nils Erik Wahlberg

text: Wahlberg teki 36 vuoden uran Nash-yhtiössä ja jäi eläkkeelle 1952. Hän kuoli 91-vuotiaana vuonna 1977.


title: Rabah Yousif

text: Rabah Yousif (, s. 11. joulukuuta 1986 Omdurman, Sudan) on sudanilaissyntyinen brittiläinen pikajuoksija, joka kilpailee 400 metrin juoksussa. 183 senttimetriä pitkä ja 73 kilogrammaa painava Yousif edustaa Newham & Essex Beaglesia.


title: Rabah Yousif

text: Yousif kilpaili Sudanin väreissä vuoden 2012 kesäolympialaisissa Lontoossa, jossa hän jäi välieriin. Hän oli mukana myös vuosien 2009 ja 2011 MM-kilpailuissa, jääden molemmilla kerroilla välieriin. Yousif voitti 400 metrin kultaa vuoden 2011 Afrikan kisoista ja hopeaa vuoden 2010 Afrikan-mestaruuskilpailuista. 4 × 400 metrillä hän sai hopeaa Afrikan-mestaruuskilpailuista 2008.


title: Rabah Yousif

text: Yousif sai toukokuussa 2013 Ison-Britannian kansalaisuuden, ja voitti maan lipun alla pitkän viestin EM-kultaa seuraavana vuonna Zürichissä. Vuoden 2015 MM-kilpailuissa Pekingissä Yousif juoksi ennätyksensä välierissä ja selviytyi finaaliin, jonka kuudenneksi hän sijoittui. Samoista kisoista hän saavutti pronssia pitkästä viestistä. Hän sai viestipronssia myös Amsterdamin EM-kilpailuista 2016. Hän juoksi 2017 Lontoon MM-kilpailuissa kolmannen osuuden Britannian pronssijoukkueessa 4 × 400 metrin viestissä. Hän sai Berliinin EM-kilpailuissa 2018 hopeaa 4 × 400 metrin viestissä.


title: Rabah Yousif

text: Yousif pitää hallussaan Sudanin ennätystä 300 ja 400 metrillä. Hänellä on myös yksi Timanttiliigan osakilpailuvoitto.


title: Natten med de levande Finntroll

text: Natten med de levande Finntroll on folk metal -yhtye Finntrollin livealbumi, joka julkaistiin 13. kesäkuuta 2014 levymerkillä Spinefarm Records.


title: Su Bingtian

text: Su Bingtian (, s. 29. elokuuta 1989 Zhongshan) on kiinalainen pikajuoksija, joka kilpailee 100 metrin juoksussa. 172 senttimetriä pitkä ja 65 kilogrammaa painava Su edustaa Guangdong Province Athletic Teamia.


title: Su Bingtian

text: Su oli mukana vuoden 2012 kesäolympialaisissa, jossa hän oli välierissä sekä 100 metrillä että 4 × 100 metrin viestissä. Vuoden 2013 MM-kilpailuissa Moskovassa hänet hylättiin välierissä. Sopotin MM-hallikilpailuissa 2014 hän sijoittui 60 metrin juoksussa neljänneksi ajalla 6,52. Vuoden 2015 MM-kotikisoissa Su selvisi 100 metrillä finaaliin, mutta jäi sen viimeiseksi ajalla 10,06. Samoista kisoista hän saavutti hopeaa pikaviestistä. Kiina tuli maaliin kolmantena, mutta nousi lopputuloksissa toiseksi kun Yhdysvallat hylättiin vaihtorikon vuoksi. Portlandin MM-hallikilpailuissa 2016 hän sijoittui 60 metrillä viidenneksi ajalla 6,54. Rio de Janeiron olympialaisissa 2016 hän karsiutui 100 metrillä välierissä ja oli pikaviestissä neljäs. Hän kuului World Relays -kilpailuissa 2017 pronssia saaneeseen Kiinan pikaviestijoukkueeseen. Lontoon MM-kilpailuissa 2017 hän oli 100 metrillä kahdeksas ja 4 × 100 metrin viestissä neljäs. Birminghamin MM-hallikilpailuissa 2018 hän sai hopeaa 60 metrillä Aasian ennätysajalla 6,42.


title: Su Bingtian

text: Aasian-mestaruuskilpailuista Su on saavuttanut kolme kultaa, yhden hopean ja yhden pronssin. Aasian kisoista hänellä on kaksi pikaviestikultaa vuosilta 2010 ja 2014, 100 metrin kulta 2018, 100 metrin hopea vuodelta 2014 ja pikaviestipronssi 2018. Vuoden 2011 kesäuniversiadeista Shenzhenistä Su saavutti pronssia 100 metriltä.


title: Su Bingtian

text: Su oli ensimmäinen aasialaissyntyinen henkilö, joka alitti 100 metrillä sallituissa olosuhteissa kymmenen sekuntia. Hän pitää hallussaan Aasian ennätystä 60 metrillä ja Kiinan ennätystä 100 metrillä.


title: Kattohuoneisto

text: Kattohuoneisto on kerrostalon ylimmän kerroksen huoneisto, jossa on kattoterassi. Kattohuoneistot varustetaan ylellisesti, ja niihin pääsee usein erillisellä hissillä.


title: Kattohuoneisto

text: New Yorkin ensimmäinen kattohuoneisto rakennettiin vuonna 1925.


title: Gustaf Selim Ignatius

text: Gustaf Selim Ignatius (12. lokakuuta 1877 Iisalmi – 17. huhtikuuta 1943 Helsinki) oli suomalainen agronomi ja puutarhanhoidon opettaja ja tarkastaja.


title: Gustaf Selim Ignatius

text: Ignatiuksen vanhemmat olivat apteekkari, kollegiasessori Gustaf Fredrik Ignatius ja Selma Lagus. Hän pääsi ylioppilaaksi Savonlinnan lyseosta 1896 ja valmistui agronomiksi Mustialasta 1896, puutarhakandidaatiksi Kööpenhaminan Landbohojskolesta 1902 sekä filosofian kandidaatiksi 1905.


title: Gustaf Selim Ignatius

text: Ignatius toimi Länsi-Suomen kansanopiston johtajana Huittisissa 1906–1910 ja oli Lepaan puutarhaopistossa puutarhanhoidon opettajana ja johtajana 1910–1920. Viimeksi hän oli maataloushallituksen puutarhanhoidon tarkastajana 1918–1940. Ignatius oli Puutarhasiemen-komitean puheenjohtajana 1917–1918 sekä Suomen puutarhaviljelijöiden liiton puheenjohtajana 1925–1926 ja liiton edustajiston jäsenenä 1925–1934.


title: Gustaf Selim Ignatius

text: Ignatius oli naimisissa vuodesta 1907 Elma Eklundin kanssa.


title: Jussi Harjula

text: Johannes (Jussi) Harjula, sukunimi vuoteen 1921 "Harakka" (6. kesäkuuta 1898 Kirvu – 6. helmikuuta 1960) oli suomalainen päätoimittaja.


title: Jussi Harjula

text: Harjulan vanhemmat olivat maanviljelijä Juho Harakka ja Anna Verta. Hän kävi kansanopiston 1918 sekä maamieskoulun.


title: Jussi Harjula

text: Harjula oli Maakansa-lehden toimitussihteerinä 1925–1940, Pohjolan Sanomain toimitussihteerinä 1940, Itä-Savo-lehden päätoimittajana 1940–1942, Karjalan Sanomain toimitussihteerinä 1943–1944, Käkisalmen Sanomain päätoimittajana 1944 sekä viimeksi Etelä-Saimaa-lehdessä toimitussihteerinä 1944–1949 ja päätoimittajana 1950–1960. Hän oli Kirvun kunnanvaltuuston jäsen 1923–1925 ja Lappeenrannan kaupunginvaltuuston jäsen vuodesta 1948.


title: Jussi Harjula

text: Harjula oli naimisissa vuodesta 1945 Irja Kerttu Peltuen (aik. Bagge) kanssa.


title: Juan Nuñez

text: Juan Núñez Lima (s. 19. marraskuuta 1959) on entinen pikajuoksija, joka edusti Dominikaanista tasavaltaa. Helsingin MM-kisoissa 1983 hän juoksi 100 metrin juoksun finaalissa viidenneksi.


title: Juan Nuñez

text: Vuonna 1983 Pan-Amerikan kisojen yhteydessä Nuñez kärysi dopingtestissä fenkamfamiini-piristeen käytöstä, jonka johdosta hänen tuloksensa kyseisissä kisoissa mitätöitiin.


title: Pohjois-Haagan veljeshauta

text: Pohjois-Haagan veljeshauta on Helsingin Lassilassa lähellä Pohjois-Haagan rautatieasemaa sijaitseva sisällissodan aikainen joukkohauta. Paikalle on tiettävästi haudattu noin 28 saksalaisten joukkojen teloittamaa punakaartilaista ja siviiliä.


title: Pohjois-Haagan veljeshauta

text: Helsingin valtauksen yhteydessä etenevät saksalaiset teloittivat 12. huhtikuuta 1918 noin 40–50 kiinniottamaansa henkilöä, jotka olivat enimmäkseen punakaartilaisia. Teloitus tapahtui kahdeksan aikaan illalla turvesuolla, joka sijaitsi nykyisen Vihdintien liikenneympyrän ja Riistavuoren puolivälissä. Paikkakuntalaisten haettua ruumiskasasta omaisensa, jäljelle jääneet vieraspaikkakuntalaisten ruumiit kuljetettiin syrjäisessä paikassa sijainneeseen joukkohautaan. Hauta sijaitsi venäläisten ensimmäisen maailmansodan aikana rakentaman maalinnoituksen tukikohdan numero XXIV lähellä kulkeneen tykkitien varrella.


title: Pohjois-Haagan veljeshauta

text: Teloitukseen johtaneita tapahtumia tai kaikkien teloitettujen henkilöllisyyttä ei tunneta varmuudella. Erään version mukaan saksalaiset joukot löysivät Vanha Viertotie 12:n kellarista noin 150 henkilöä, enimmäkseen punakaartilaisia. Punakaartilaiset olivat nostaneet valkoisen lipun antautumisen merkiksi, mutta joku kaartilaisista oli kuitenkin avannut tulen tappaen kaksi saksalaista sotilasta. Tämän jälkeen saksalaiset komensivat kellarissa olleet miespuoliset henkilöt tielle riviin, ja valitsivat joka kolmannen teloitettavaksi. Toinen versio taas kertoo teloitusten olleen saksalaisen kenttäoikeuden langettama kosto kenraali von der Goltzin auton ampumisesta. Toisaalta on katsottu myös paikallisella suojeluskunnalla olleen osuutta tapahtumiin. Tätä todistaa paitsi paikallisen punakaartin ja työväenliikkeen johtomiesten suuri määrä teloitettujen joukossa, myös se että teloitettavia henkilöitä on noudettu kotoaan.


title: Pohjois-Haagan veljeshauta

text: Perinteisen käsityksen mukaan Pohjois-Haagan veljeshautaan olisi haudattu alkujaan myös Viron varapääministeri Jüri Vilms, hänen matkaseuralaisensa Arnold Jürgens ja Johannes Peistik sekä heidän oppaansa Aleksei Rünk, jotka saksalaiset olisivat teloittaneet 12. tai 13. huhtikuuta Töölön sokeritehtaan pihalla Helsingissä. Virolaiset tutkijat kaivoivat haudasta joulukuussa 1920 neljä ruumista, jotka tunnistettiin vaatteiden perusteella Vilmsiksi, Jürgensiksi, Peistikiksi ja Rünkiksi, ja heidät haudattiin uudelleen Viroon. Suomalainen historiantutkija Seppo Zetterberg on myöhemmin tullut siihen tulokseen, että tieto Vilmsin teloituksesta Helsingissä ja hautaamisesta Haagan joukkohautaan on epäluotettava ja mahdollisesti kokonaan sepitetty.


title: Pohjois-Haagan veljeshauta

text: Pohjois-Haagan veljeshauta on nykyään Helsingin kaupungin omistama suojelukohde. Paikalla on Helsingin kivimiesten ammattiosaston sodan jälkeen vuonna 1919 pystyttämä muistomerkki, jossa ei ole tekstiä vaan ainoastaan vuosiluku 1918. Hauta on myös ympäröity metallisella aidalla. Helsingin kaupunki lisäsi toukokuussa 1996 Pohjois-Haagan sosialidemokraattisen yhdistyksen aloitteesta paikalle tapahtumista kertovan muistolaatan. Vilmsin kohtalon osalta muistolaatan teksti sisälsi useita asiavirheitä. Joulukuussa 2015 paikalle vaihdettiin uusi laatta, jossa ei enää mainita Vilmsiä tai tämän seuruetta. Uuden muistolaatan mukaan paikalle haudattiin 28 henkilöä, kun teloitettuja oli kaikkiaan 45–46. Myös punakaartilaisten teloituspaikkana käytetyllä suoaukealla oli aikanaan tuntemattoman tahon vuonna 1918 pystyttämä suuri puinen risti, joka hävitettiin 1930-luvun alussa, mutta pystytettiin kahdesti uudelleen. Se purettiin lopullisesti 1940-luvun lopulla nykyisen Eliel Saarisen tien rakennustöiden tieltä.


title: Desai Williams

text: Desai Williams (s. 12. kesäkuuta 1959 Basseterre, St. Kitts ja Nevis) on entinen pikajuoksija, joka edusti urallaan Kanadaa. Hän oli mukana Kanadan pronssia voittaneessa pikaviestijoukkueessa Los Angelesin vuoden 1984 olympialaisissa. Williams kilpaili myös kaksissa ensimmäisissä yleisurheilun MM-kisoissa (1983 ja 1987).


title: Desai Williams

text: Williams harjoitteli kotimaassaan Scarborough Optimists Track Clubin joukkueessa, joka yhdistettiin myös Ben Johnsonin doping-skandaalin. Seuran valmentaja Charlie Francis, yhdessä seuran lääkäri Jamie Astaphanin kanssa, oli toimittanut steroideja Johnsonille, Williamsille, Mark McKoylle, Tony Sharpelle, Angela Taylorille ja muutamille muille seuran juoksijoille.


title: Desai Williams

text: Nykyisin Williams työskentelee jalkapalloseura Toronto Argonautsin nopeusvalmentajana ja valmentaa muutamaa kanadalaista yleisurheilijaa, muun muassa Tremaine Harrisia, Phylicia Georgea ja Justyn Warneria.


title: Luettelo televisiosarjan Fear the Walking Dead hahmoista

text: "Fear the Walking Dead" on Robert Kirkmanin ja Dave Ericksonin luoma kauhudraamasarja, joka alkoi AMC-kanavalla 23. elokuuta 2015. Sarja on kauhudraamasarja "The Walking Deadin" esiosa.


title: Samaras

text: Samarás on kreikkalainen sukunimi:


title: Elizabeth Rodriguez

text: Elizabeth Rodriguez (s. 27. joulukuuta 1980 New York) on yhdysvaltalainen näyttelijä. Hänet tunnetaan parhaiten roolistaan Netflixin draamasarjassa "Orange Is the New Black" (2013–). Hän esiintyi myös vuonna 2015 alkaneessa AMC:n televisiosarjassa "Fear the Walking Dead".


title: Kristiina Bruun

text: Mirka Kristiina Rahman (o.s. Henttonen, s. 1970 Lappeenranta) eli kirjailijanimeltään Kristiina Bruun on suomalainen esikoiskirjailija, markkinointihenkilö ja luennoija.


title: Kristiina Bruun

text: Bruunin esikoisromaani "Kaikki mikä on sinun" ilmestyi elokuussa 2015 Schildts & Söderströmsin kustantamana. Se on Yhdysvaltoihin ja Bangladeshiin sijoittuva rakkaustarina. Kirjailijanimi Bruun on hänen äitinsä tyttönimi.


title: Kristiina Bruun

text: Rahman työskentelee Lappeenrannan kaupungin markkinointi- ja asiakaspalvelupäällikkönä sekä Lappeenrannan teknillisen yliopiston ja Saimaan ammattikorkeakoulun luennoijana. Lappeenranta voitti hänen johdollaan kuntamarkkinoinnin SM-kilpailuissa kilpailukyky- ja rekrytointisarjojen kultaa vuonna 2013. Rahmanilla oli pieni rooli Lappeenrannassa kuvatussa rikossarjassa "Sorjonen" (2016), jossa hän näytteli Lappeenrannan kaupunginvaltuuston puheenjohtajaa.


title: Kristiina Bruun

text: Rahman kirjoitti ylioppilaaksi Lauritsalan lukiossa vuonna 1989, ja hänellä on tutkinnot yhdysvaltalaisista Dallasin ja Texasin (Arlingtonin) yliopistoista. Hänen miehensä on kotoisin Bangladeshista, ja heillä on kaksi poikaa.


title: Minä rakastan ikuisesti

text: Minä rakastan ikuisesti on Vuokko Hovatan kolmas studioalbumi. Se julkaistiin 27. syyskuuta 2013 levymerkillä Kaiho Records.


title: Minä rakastan ikuisesti

text: Albumi ylsi parhaimmillaan Suomen virallisen listan sijalle 16.


title: Meihin meistä

text: Meihin meistä on Vuokko Hovatan singlekappale, joka julkaistiin 28. kesäkuuta 2013 laulajan kolmannelta studioalbumilta "Minä rakastan ikuisesti".


title: Shane Hurlbut

text: Shane Hurlbut (s. 1964) on yhdysvaltalainen elokuvaaja. Hän opiskeli elokuva-alaa Emerson Collegessa ja suoritti vuonna 1986 elokuva- ja televisioalan tutkinnon. Hänen teki uransa alkuaikoina mm. musiikkivideoita Gloria Estefanille ja Smashing Pumpkinsille. Hän tapasi ohjaaja Rob Cohenin tehdessään musiikkivideota katastrofielokuvalle Daylight (1996) ja palasi yhteistyöhön Cohenin kanssa työskennellessään elokuvaohjaajana The Guardianin pilottijakson parissa.


title: Shane Hurlbut

text: Hurlbut sai palkintoehdokkuuden Yhdysvaltain elokuvaajien yhdistykseltä vuoden 1998 televisioelokuvastaan Rat Pack – hän oli kaikkien aikojen nuorin elokuvaaja, joka on saanut palkintoehdokkuuden debyyttielokuvasta Yhdysvaltain elokuvaajien yhdistykseltä.


title: Shane Hurlbut

text: Hän on saanut kriitikoilta myönteistä palautetta elokuvatyöstään, esimerkiksi elokuvistaan Drumline ja Mr. 3000, ja Roger Ebert arvostelussaan Pinnan alla -elokuvasta korosti Hurlbutin työpanosta. Arvostelussaan The Greatest Game Ever Played -elokuvasta Joan E. Vadeboncoeur "The Post Standardista" kuvailee Hurlbutia “erinomaiseksi elokuvaajaksi”, joka toi ”kauneutta ja tunnelmaa” elokuvan otoksiin.


title: V. F. Johanson

text: Väinö Fritiof Johanson (10. joulukuuta 1893 Kirkkonummi – 11. kesäkuuta 1948 Helsinki) oli suomalainen filosofian tohtori joka oli 1930-luvun alussa yksi merkittävimmistä ns. pulaliikkeiden johtohahmoista.


title: V. F. Johanson

text: Johansonin vanhemmat olivat maanviljelijä Fritjof Johanson ja Sofia Westman. Hän pääsi ylioppilaaksi 1912 ja valmistui filosofian kandidaatiksi 1915, agronomiksi 1916, filosofian lisensiaatiksi 1918 sekä filosofian maisteriksi ja tohtoriksi 1920. Johanson oli Maanviljelys-taloudellisella koelaitoksella laboraattorina 1916–1919 ja sen jälkeen Helsingin yliopistossa kotieläintieteen laitoksella assistenttina 1921–1925, kansantaloustieteen ja tilastotieteen ylimääräisenä opettajana vuodesta 1926 sekä maatalouspoliitikan dosenttina vuodesta 1927. Johanson oli tilastollisen päätoimiston ylimääräisenä vanhempana aktuaarina 1928–1929 ja ruotsalaisen kauppakorkeakoulun vt. kansantaloustieteen vanhempana opettajana 1927–1928. Hän toimi myös maanviljelijänä Helsingin pitäjässä omistamassaan Sillbölen kartanossa 1918–1922 ja Brutubyn Påvalsin tilalla 1918–1924.


title: V. F. Johanson

text: Suomen sisällissodan aikana Johanson oli Länsi-Uudenmaan suojeluskuntalaisista kootun "Sigurdskårenin" esikuntapäällikkönä, Länsi-Uudenmaan pataljoonan komentajana sekä Uudenmaan 1. sotilaspiirin piiripäällikkönä. Johanson osallistui Kirkkonummen taisteluihin ja oli Sigurdskårenin antautumisen jälkeen puolitoista kuukautta sotavankina Helsingissä. Länsi-Uudenmaan pataljoonan komentajana hän oli osallisena ainakin 200 punaisten teloituksiin huhti-toukokuussa 1918. Samana vuonna Johanson ylennettiin reservin kapteeniksi.


title: V. F. Johanson

text: 1930-luvun alussa Johanson tuli mukaan ensin Lapuan liikkeen ja sitten ns. pulaliikkeiden toimintaan. Hänestä tuli yhdessä professori Yrjö Jahnssonin kanssa yksi tammikuussa 1931 käynnistyneen Loimaan pulaliikkeen ideologisista johtohahmoista. Johanson arvosteli harjoitettua talouspolitiikkaa joka oli saattanut taloudellisiin vaikeuksiin useita velkaantuneita maanviljelijöitä. Hänet asetettiin vuonna 1932 kotiarestiin muutamien kuukausien ajaksi kun Suomen hallitus halusi hillitä hänen poliittista toimintaansa. Johanson pyrki hakeutumaan myös yhteistyöhön 1930-luvun alussa Suomeen syntyneiden pienten kansallissosialististen puolueiden kanssa. Vuonna 1936 korkein oikeus tuomitsi hänet kunnianloukkauksesta neljän kuukauden ehdolliseen vankeusragaistukseen kun hän oli kirjoituksissaan arvostellut voimakkaasti muun muassa Risto Rytiä ja Kyösti Kalliota.


title: V. F. Johanson

text: Johanson oli naimisissa 1917–1931 Margit von Hertzenin kanssa ja vuodesta 1932 Tyyne Näkin kanssa. Hänen poikansa ensimmäisestä avioliitosta oli kaupunkineuvos ja Suomen Kaupunkiliiton toiminnanjohtaja Lars Olov Johanson.


title: KTDA

text: KTDA eli Kenya Tea Development Agency (’Kenian teetuotannon kehitysvirasto’) on vuonna 2000 yksityistetty kenialaisten pienviljelijöiden tuottaman teesadon jalostamiseen ja markkinointiin keskittynyt konserniyritys. KTDA myös hankkii viljelijöille keskitetysti esimerkiksi lannoitteita ja tarkistaa viljelijöiden tuottamien tuoreiden teelehtien laadun ennen niiden käsittelyä. KTDA on noin 150 000 pienviljelijän yhteisesti omistama yhtiö. Yrityksen kotipaikka on Nairobi.


title: KTDA

text:
Yrityksen pohjana on alkujaan Kansainyhteisön kehitysjärjestön ja brittirahoituksen tuella 1960 Keniaan perustettu valtionvirasto "Special Crops Development Authority" (SCDA), joka pyrki edistämään afrikkalaista teenkasvatusta. Kenian itsenäistymisen jälkeen 1964 viraston nimeksi vaihdettiin "Kenya Tea Development Agency" (KTDA). Se yhtiöitettiin ja yksityistettiin 15. kesäkuuta 2000.
Keniassa valmistettiin vuonna 2014 yhteensä 444,8 miljoonaa kilogrammaa teetä. Maa on maailman suurin teenviejä, ja teetuotanto muodostaa noin neljä prosenttia maan bruttokansantuotteesta. Vuonna 2013 Keniassa oli noin 575 000 teen pientuottajaa. Heidän tuottamansa tee jalostettiin pääsääntöisesti KTDA:n 64 teetehtaalla, joiden tuotanto-osuus on yli 60 prosenttia kenialaisesta teestä.


title: KTDA

text: Teen vähittäiskauppaa hallitsee Keniassa Kerichossa kotipaikkaansa pitävä KTDA:n tytäryhtiö ("Kenya Tea Packers Ltd", Ketepa), jolla on 65 prosenttia paikallisesta vähittäismyynnistä. Ketepan vähittäisomistaja on Kenian suurtuottajia edustava teekasvattajien järjestö (KTGA, Kenya Tea Growers Association). Ketepan merkkituotteisiin kuuluu musta Fahari Ya Kenya -tee, joka koostuu CTC-menetelmällä valmistetuista keskisuurista teerakeista ja pienestä määrästä rikottuja teelehtiä. Ketepan keskeinen kilpailija Kenian teen vähittäismarkkinoilla on kenialainen pörssiyritys "Sasini Ltd" (aiempi Sasini Tea & Coffee Ltd).


title: KTDA

text: KTDA on saanut kärkevääkin arvostelua pientuottajien puolelta matalista tuottajahinnoista. Yritystä on myös syytetty kilpailun rajoittamisesta hintakartellin ja Mombasan teepörssin hintamanipuloinnin avulla, johon KTDA on vastannut haastamalla teemonopolin esilletuoneen tahon oikeuteen.


title: KTDA

text: Kenian yritysomisteisille suurtuottajille ovat puolestaan tyypillisiä laajat teeplantaasit. Suurtuottajien osuus on noin 40 prosenttia teetuotannosta; teeviljelmiä omistavat muun muassa "Brooke Bond" (Brooke Bond Kenya Limited eli Unilever Tea), "Finlays" (entinen James Finlay) ja "Eastern Produce Limited" (Camellia Plc:n osa). Suurtuottajien teetä jalostetaan 38 teentuotantolaitoksella.


title: Zbigniew Dregier

text: Zbigniew Dregier (s. 17. heinäkuuta 1935 Cumań) on puolalainen kilpauransa päättänyt koripalloilija.


title: Zbigniew Dregier

text: Dregier saavutti Puolan maajoukkueessa EM-kilpailuista hopeaa Puolasta 1963 ja pronssia Neuvostoliitosta 1965 sekä Suomesta 1967. Kesäolympialaisissa Dregier sijoittui Puolan maajoukkueessa kuudenneksi Tokiossa 1964 ja seitsemänneksi Roomassa 1960. Lisäksi hän pelasi vuoden 1967 MM-kilpailuissa ja vuoden 1959 EM-kilpailuissa.


title: Mieczysław Łopatka

text: Mieczysław Edwin Łopatka (s. 10. lokakuuta 1939 Drachowo [nyk. Gnieznon kunnassa]) on puolalainen kilpauransa päättänyt koripallovalmentaja ja koripalloilija.


title: Mieczysław Łopatka

text: Pelaajana Łopatka saavutti Puolan maajoukkueessa EM-kilpailuista hopeaa Puolasta 1963 ja pronssia Neuvostoliitosta 1965 sekä Suomesta 1967. Kesäolympialaisiin Łopatka osallistui neljästi: hän sijoittui Puolan maajoukkueessa kuudenneksi Tokiossa 1964 ja Méxicossa 1968, seitsemänneksi Roomassa 1960 ja kymmenenneksi Münchenissä 1972. Lisäksi hän pelasi vuoden 1967 MM-kilpailuissa, missä hän oli turnauksen korikuningas 19,7 pisteen ottelukohtaisella keskiarvollaan.


title: Grzegorz Korcz

text: Grzegorz Henryk Korcz (s. 9. lokakuuta 1946 Środa Wielkopolska) on puolalainen kilpauransa päättänyt koripalloilija.


title: Grzegorz Korcz

text: Korcz saavutti Puolan maajoukkueessa EM-pronssia Suomesta 1967. Kesäolympialaisissa hän sijoittui Puolan maajoukkueessa kuudenneksi Méxicossa 1968 ja kymmenenneksi Münchenissä 1972. Vuoden 1967 lisäksi hän pelasi EM-kilpailuissa vuosina 1969, 1971 ja 1973.


title: Bodom (vuoden 2016 elokuva)

text: Bodom on vuonna 2016 ensi-iltansa saanut Taneli Mustosen ohjaama suomalainen kauhuelokuva. Elokuvassa neljä nykypäivän nuorta lähtee telttailemaan Bodominjärvelle rekonstruoidakseen siellä vuonna 1960 tapahtuneet Bodominjärven murhat.


title: Bodom (vuoden 2016 elokuva)

text: Elokuva kutsuttiin Cannesiin Marché du Filmin järjestämään tapahtumaan, johon elokuvat valitsi tilaisuuden järjestäjien (Cannesin elokuvamarketin ja kanadalaisen Frontières-elokuvatapahtuman) yhteinen raati.


title: Bodom (vuoden 2016 elokuva)

text: Elokuvasta on julkaistu kaksi teasertraileria sekä virallinen traileri Don Filmsin YouTube-kanavalla.


title: Bodom (vuoden 2016 elokuva)

text: Kaverukset Nora, Elias, Atte ja Ida lähtevät Bodominjärvelle telttailemaan rekonstruoidakseen siellä vuonna 1960 tapahtuneet murhat. Ida on hyljeksitty koulussa nakukuviensa vuoksi. Hänen poikaystäväänsä Eliasta syytetään kuvien ottamisesta.


title: Bodom (vuoden 2016 elokuva)

text: Yöllä Bodomilla Idan ja Aten ollessa teltassa, joku tarttuu heihin teltan läpi. Atte menee ulos, jolloin mystinen hahmo puukottaa hänet. Nora ja Elias juoksevat paikalle, mutta liian myöhään. Kuoleva Atte käskee heidän paeta ennen kuin murhaaja palaa teltalle.


title: Bodom (vuoden 2016 elokuva)

text: Kolmikko yrittää paeta autolle, mutta Noran jalka nyrjähtää, ja hän pyytää Eliasta ja Idaa jatkamaan. Elias yrittää selittää suuttuneelle Idalle, ettei ole koskaan ottanut hänestä yhtäkään nakukuvaa. Sillä hetkellä mystinen hahmo puukottaa Eliasta takaapäin surmaten hänet. Puukottajaksi paljastuu Nora, joka on juoninut Idan kanssa koko reissun tappaakseen Eliaksen ja Aten, jotka pilasivat Idan elämän. Tytöt pukevat suojavaatteet päälleen ja heittävät poikien ruumiit Bodominjärveen. Tytöt aikovat paeta autollaan, mutta tajuavat, että auton avaimet ovat Eliaksen taskussa. Ida sukeltaa epätoivoisesti järveen hakemaan avaimia. Nora on näkevinään järven metsikössä liikettä.


title: Bodom (vuoden 2016 elokuva)

text: Automatkalla vilustunut Ida kysyy Noralta, ovatko hänen nakukuvansa oikeasti olemassa. Nora murtuu ja paljastaa rakastuneensa Idaan, eikä kestänyt tämän hehkuttamista Eliaksesta. Opiskelijabileissä Nora juotti Idan känniin ja vei hänet sängylle nukkumaan. Tämän jälkeen koulussa alkoi levitä Noran levittämä huhu Idan nakukuvista, joita ei todellisuudessa ollutkaan. Nora valehteli Idalle Eliaksen ottaneen kuvat. Ida toivoi Eliaksen ja Aten kuolevan, jolloin kaksikko alkoi suunnittella poikien tapporeissua. Ida järkyttyy kuullessaan totuuden ja uhkaa kertoa kaiken, jolloin Nora lyö häntä jakoavaimella kasvoille. Ida suuttuu ja hyökkää autoa ajavan Noran kimppuun. Tytöt ajavat ojaan.


title: Bodom (vuoden 2016 elokuva)

text: Tuntematon mies tarjoutuu auttamaan tyttöjä ja hinaa heidät perässään pois. Nora kysyy Idalta puukosta, jolla tämä surmasi Aten, mutta mitään puukkoa ei olekaan. Tytöt tajuavat autoa ajavan miehen olevan murhaaja, koska kumpikaan heistä ei tappanut Attea. Hinausauto alkaa kiihdyttää vauhtia niin, että tyttöjen auto lentää katolleen. Idan jalat murtuvat, eikä hän pysty liikkumaan. He yrittävät paeta, mutta miehen vihainen koira saa Noran kiinni.


title: Bodom (vuoden 2016 elokuva)

text: Nora ja Ida heräävät nuotiopaikalta päät perunasäikeissä ja suut tukittuina. Mies heittää tytöt murhatelttaan ja tappaa Noran Idan silmien edessä. Aamun koittaessa, Ida herää oman talonsa pihasta järkyttyneenä. Noran ja poikien ruumiit löydetään ja Idaa syytetään ystäviensä murhista, eikä kukaan usko Idan kertomaa totuutta. Tapauksesta uutisoidaan laajasti ja sen innoittamana uudet telttailijat saapuvat Bodominjärvelle. Mutta kaikkien tietämättä, salaperäinen murhaaja vaanii edelleen kaikkia metsiin astuneita.


title: Bodom (vuoden 2016 elokuva)

text: Elokuvan tapahtuma-aika on pidetty tietoisesti ajattomana. Ohjaaja Taneli Mustonen ja käsikirjoittaja Aleksi Hyvärinen työstivät elokuvan käsikirjoitusta kansainvälisissä käsikirjoittajien workshopeissa. Mustonen halusi rekonstruktio-juonella nuorten tarinoiden avulla kommentoida vanhoja tapahtumia. Elokuvaan on jätetty viitteitä todellisiin tapahtumiin.


title: Bodom (vuoden 2016 elokuva)

text: "Suomen Kuvalehden" Kalle Kinnunen kehui elokuvaa Kuvien takaa -blogissaan ja vertasi sitä Alexandre Ajan "Haute tensioniin" (2003). "Helsingin Sanomien" Jutta Sarhimaa antoi elokuvalle neljä tähteä: ”En pitänyt tympeän alatyylisestä "Luokkakokouksesta", mutta kauhussa Mustosen törkeys toimii. Viimeiseen asti hiotussa "Bodomissa" on yllättäviä nyansseja, makua ja näyttävyyttä, vedenalaista kuvausta, steadicam-juoksentelua ryteikössä.” "Episodin" Jussi Huhtala antoi "Bodomille" kolme tähteä. Hän kehui elokuvan kuvausta ja äänimaailmaa, mutta ei pitänyt sitä tarpeeksi pelottavana: "Komedian on tarkoitus naurattaa ja kauhuelokuvan pelottaa, mutta "Bodom" ei ole kauhutarinaksi kovin pelottava. Tai sitten samat ihmiset, jotka nauroivat "Luokkakokoukselle", vapisevat kauhusta "Bodomin" parissa. Mustonen kuitenkin tuntuu tietävän, millainen on suuren yleisön maku." Film-O-Holic.comin Riina Kesänen oli samoilla linjoilla siitä, ettei "Bodom" "todennäköisesti kykene edes säpsähdyttämään vähänkään kauhuun perehtynyttä katsojaa", mutta kehui sitä kunnioitettavaksi opasteeksi "sillä melko tuntemattomalla genretiellä, jota suomalaisen elokuvan soisi jatkossakin seuraavan". "Hufvudstadsbladetin" Sara Ehnholm Hielm antoi elokuvalle yhden tähden ja arvioi sen kiinnostavan lähinnä teini-ikäistä yleisöä.


title: Bodom (vuoden 2016 elokuva)

text: Yhdysvaltalaisessa Screamfest-kauhuelokuvatapahtumassa Mimosa Willamo palkittiin parhaana naispääosan esittäjänä lokakuussa 2016.


title: Maun luiska

text: Maun luiska () on Ison hautavajoaman itäharjanteen yli 3 000 metrin korkeudelle nouseva jyrkkä luonnonvalli Keniassa, Nakurun kaupungin länsi- ja eteläpuolella. Maun luiskan alue on suurelta osin laajan metsän peittämää. Etelää kohti metsäisyys vähenee ja maasto muuttuu avoimemmaksi tasangoksi.


title: Maun luiska

text: Maun luiska on eräs Kenya Tea Boardin (’Kenian teetoimikunta’) luettelemista Kenian teetuotantoalueista.


title: John Rambo (korkeushyppääjä)

text: John Barnett Rambo (s. 9. elokuuta 1943, Atlanta, Texas, Yhdysvallat) on entinen amerikkalainen korkeushyppääjä, joka voitti pronssia vuoden 1964 Tokion olympiakisoissa.


title: John Rambo (korkeushyppääjä)

text: Opiskeluaikoinaan California State Universityssa, Long Beachssa, Rambo voitti 1964 yliopistomestaruuden ja myöhemmin Yhdysvaltain sisähallimestaruudet vuosina 1967 ja 1969. Valmistumisensa jälkeen vuonna 1968 Rambo sijoittui Yhdysvaltain olympiakarsinnoissa kuudennelle sijalle, eikä näin ollen päässyt mukaan Mexicon olympiajoukkueeseen.


title: John Rambo (korkeushyppääjä)

text: 1965 koripallojoukkue St. Louis Hawks valitsi Rambon NBA-draftin kuudennella kierroksella. Rambo ei kuitenkaan koskaan pelannut ensimmäistäkään peliä koripalloammattilaisena.


title: Karl Henrik von Knorring

text: Karl Henrik von Knorring (29. syyskuuta 1793 Kokemäki – 1. elokuuta 1863 Kokemäki) oli suomalainen kamariherra ja kartanonomistaja, joka tunnetaan Kokemäenkartanon omistajana.


title: Karl Henrik von Knorring

text: Karl Henrik von Knorringin isä oli eversti ja valtiopäivämies Henrik Gustaf von Knorring. Kokemäenkartanossa syntynyt Karl Henrik opiskeli Turun akatemiassa 1811–1812 ja liittyi sen jälkeen Ruotsin armeijaan yhdessä veljensä Sebastianin (1795–1890) kanssa. Kapteeniksi ylennyt Knorring avioitui vuonna 1825 vapaaherratar Eva Charlotta Beck-Friisin (1798–1877) kanssa, joka oli kaksi vuotta aikaisemmin nimitetty kuningatar Desiderian hovirouvaksi. Knorring puolestaan nimitettiin vuonna 1827 kamariherraksi kuningas Kaarle XIV Juhanan hoviin, mikä käytännössä tarkoitti korkeamman hovipalvelijan virkaa ja vastasi sotilasarvoltaan everstiä. Aatelistoon kuuluvana hänen ei kuitenkaan täytynyt olla jatkuvasti palveluksessa. Samalla Knorring erosi armeijasta ja muutti puolisonsa kotiseudulle Malmöhusin lääniin. Vuonna 1835 Knorring osti Norrköpingissä sijaitsevan Fredriksdalin kartanon, joka pysyi hänen omistuksessaan vuoteen 1847 saakka.


title: Karl Henrik von Knorring

text: Isänsä kuoltua vuonna 1833 Knorring peri Kokemäenkartanon, jota hän hoiti Etelä-Ruotsista käsin, matkustaen säännöllisesti Kokemäelle Tukholman ja Turun kautta. Koska Knorring oli menettänyt kansalaisuutensa, hän joutui oleskelemaan Suomen suuriruhtinaskunnan alueella väliaikaisten oleskelulupien turvin. Suomen kansalaisuus Knorringille myönnettiin lopulta helmikuussa 1849. Ruotsin kansalaisuudestaan luopumisestaan huolimatta, hän oli vielä seuraavana kesänä mukana kruununprinssi Kaarlen Alankomaihin tekemällä kosintamatkalla.


title: Karl Henrik von Knorring

text: Kokemäenkartanon omistajana Knorring yritti aktiivisesti kehittää aktiivisesti sen maataloutta, mutta tulokset jäivät kuitenkin heikoiksi. Hän oli myös mukana Suomen Talousseuran toiminnassa. Knorring tunnettiin kiivasluonteisena ja tylynä miehenä, joka Kokemäellä liikkuessaan piti aina mukanaan pitkää piiskaa. Sillä hänen kerrotaan lyöneen alustalaisiaan, elleivät nämä osanneet käyttäytyä tarpeeksi kunnioittavasti ja pokkuroida kartanonherran edessä. Toisaalta Knorringin tiedetään auttaneen paikkakuntalaisia toimimalla ilmeiseksi lääkärinä. Hän oli ennen Ruotsiin muuttoaan opsikellut vuoden verran lääketiedettä Turun akatemiassa. Perimätieto kertoo myös, että Knorring ei ollut tavallinen kristitty, vaan hänellä väitettiin olleen "mustan sielun", joka oli yhteydessä henkimaailmaan. Palvelijattaret puolestaan sanoivat Knorringin luona nähneensä omituisia esineitä, kuten pääkalloja ja salatietoja sisältäviä kirjoja, joten todennäköisesti hän oli vapaamuurari.


title: Karl Henrik von Knorring

text: Vuonna 1839 Knorringin Ahvenanmaalla vaikuttanut veli, kirkkoherra Frans Peter von Knorring ehdotti, että Kokemäellä sijaitseva Pyhän Henrikin saarnahuone suojattaisiin tiilisellä kappelilla. Rakennustyöstä järjestetyn tarjouskilpailun voitti von Knorring, joka omisti Kokemäenkartanon tiluksilla toimineen tiiliruukin. Kappeli valmistui lopulta vuonna 1857. Varsinaisten rakennustöiden lisäksi von Knorring vastasi myös kappelia ympäröivästä puistosta, mutta kaikki sen pensaat ja muut istutukset kuolivat jo parin vuoden kuluttua.


title: Karl Henrik von Knorring

text: Karl Henrik von Knorring ja Eva Charlotta Beck-Friis saivat kuusi lasta, joista kolme kuoli jo alle vuoden ikäisenä. Muista lapsista Carl Gustaf Joakim (s. 1826) oli Ruotsin armeijan luutnantti, Desideria Elisabet Vilhelmina Desirée (1834–1917) oli naimisissa majuri Carl Tomas Adlercreutzin kanssa ja Frans Egenolf Eugen (1827–1887) puolestaan tuli isänsä jälkeen Kokemäenkartanon hoitajaksi.


title: Karl Henrik von Knorring

text: Frans Peter von Knorringin lisäksi hänen veljensä oli myös senaattori Eugen von Knorring.


title: Bodom (täsmennyssivu)

text: Bodom voi tarkoittaa seuraavia:


title: FC Barcelona Juvenil A

text: FC Barcelona Juvenil A on espanjalaisen jalkapalloseura FC Barcelonan C- ja U-19 joukkue. FC Barcelona Juvenil A:ta alempi ryhmä on FC Barcelona Juvenil B ja ylempi ryhmä FC Barcelona B.


title: Trolli (infosota)

text: Trolli tai trollaus viittaa menettelyyn, jossa keskustelupalstoja ja sosiaalisen median kanavia käytetään esimerkiksi osana informaatiosodankäynnin psykologista operaatiota. Sotatieteiden tohtori Saara Jantusen mukaan trollaus on informaatiosodankäynnissä rekrytoitua kansalaiskeskusteluvaikuttamista.


title: Trolli (infosota)

text: Ylen toimittajan Jessikka Aron mukaan Venäjällä trolli tarkoittaa ”palkkatyöläistä, jolle maksetaan presidentti Vladimir Putinia mielistelevästä anonyymistä, usein aggressiivisesta somekommentoinnista”.


title: Trolli (infosota)

text: Elokuussa 2015 Latviassa järjestetyssä Naton strategisen viestinnän keskuksen avajaiskonferenssissa, trolli-käsitettä käytettiin yleisesti kuvaamaan propagandaa ja informaatiovaikuttamista.


title: Trolli (infosota)

text: Alkujaan trolli internet-ilmiönä on tarkoittanut ilman välineellistä päämäärää tapahtuvaa provosoivaa käyttäytymistä internet-yhteisöissä. Informaatiosodankäynnin yhteydessä kysymys taas on provosoinnista nimenomaan välineellisiä päämääriä silmällä pitäen.


title: Trolli (infosota)

text: Informaatiosodankäynti on erottamaton osa modernia sodankäyntiä ja erityisesti sodan aikana propaganda ja muut psykologiset operaatiot ovat osa informaatiosodankäyntiä. Trollaus voi olla propagandan (disinformaation) lisäksi tarkoitettu yksinkertaisesti alentamaan kohdeyleisön kriisinsietokykyä. Rauhan ajan informaatiosodankäyntiä, oman viestin ja näkökulman esilletuontia kutsutaan yleensä strategisena viestintänä.


title: Trolli (infosota)

text: Marraskuussa 2014 Helsingin Sanomat uutisoi Pietarin pohjoispuolella sijaitsevasta ”trollitehtaasta”, jossa työskentelee yli 200 työntekijää ja joiden tehtävä olisi käydä informaatiosotaa Venäjän puolesta. Keskuksessa on omat osastot sosiaaliselle medialle, tiedotusvälineiden seuraamiselle, hakukoneille, blogeille, kommenteille ja keskustelupalstoille.


title: Trolli (infosota)

text: Lehden haastatteleman lähteen mukaan keskuksesta ei kirjoiteltaisi ulkomaisille nettisivustoille, mutta keskukseen on kuitenkin etsitty englantia taitavia työntekijöitä venäläisellä työnhakusivustolla.


title: Trolli (infosota)

text: Aiheesta on uutisoinut myös Yleisradio useamman jutun muodossa.


title: Trolli (infosota)

text: Israel on yksi maa, jonka panostusta sosiaalisen median aseistamiseen on julkisesti ja laajalti raportoitu. Israelin sosiaalisen median toiminnan yhteydessä on käytetty myös sanontaa "”Hasbara trolli”". Hasbara on Israelin diplomaattisen ja sotilaallisen viestinnän menetelmä, joka tähtää oman viestin hallittuun läpimenoon myös käyttäen informaatio-operaatioita.


title: Trolli (infosota)

text: Yhdistyneen kuningaskunnan on raportoitu perustavan 1 500 some-sotilaan vahvuisen uuden pataljoonan huhtikuussa 2015. Uuden pataljoonan tehtäviä on kuvailtu sanoin ”monimutkaisia ja salaisia informaatio- ja propagandatehtäviä”.


title: Trolli (infosota)

text: Ruotsissa toimiva Granskning Sverige värvää ihmisiä soittamaan puheluja toimittajille esimerkiksi maahanmuuttajiin ja Venäjän politiikkaan liittyvistä asioista. Ruotsalaisen "Eskilstuna-Kuriren"in mukaan puhelujen sävy on yleensä uhkaava, soittajat käyttävät vääriä nimiä ja he nauhoittavat puhelut. Puhelut julkaistaan Granskning Sverigen omalla kotisivulla ja Youtubessa, ja niitä jaetaan sosiaalisessa mediassa.


title: Trolli (infosota)

text: "Eskilstuna-Kurirenin" toimittaja loi itselleen profiiliin nettiin, jolla uskoi saavansa toimeksiannon trollitehtaasta ja jätti työhakemuksensa. Hän sai listan kysymyksistä, joita toimittajille kannattaa esittää. Näitä olivat esimerkiksi: Mikäli puhelu saa yli kolme tuhatta klikkausta Granskning Sverigen soittajat saavat 1 000 kruunun palkkion.


title: Trolli (infosota)

text: "Eskilstuna-Kuriren" ei pystynyt selvittämään, mistä rahat tulevat, mutta lehden kartoituksen mukaan Gransikning Sverigen ja oikeistopopulistisen "Fria Tiderin" välillä on selvä yhteys. Kummankin palvelin on rekisteröity saman virolaisen osakeyhtiön nimiin.


title: Trolli (infosota)

text: Suomen Journalistiliiton puheenjohtajan Hanne Ahon mukaan tällainen toiminta voisi olla Suomessa laitonta.


title: Temotsolomidi

text: Temotsolomidi (CHNO) on imidatsotetratsiinijohdannaisiin kuuluva orgaaninen yhdiste. Yhdistettä käytetään lääketieteessä eräiden syöpien, kuten aivosyöpien hoitoon yhdessä sädehoidon kanssa.


title: Temotsolomidi

text: Temotsolomidi kehitettiin 1980 luvun alussa Aston-yliopistossa Birminghamissa professori Malcolm Stevensin johtamassa tutkimusryhmässä, joka tutki imidatsolitetratsiinien kemiaa ja niiden mahdollisia käyttökohteita lääkeaineina. Ennen temotsolomidin kehittämistä ryhmä tutki sen N-kloorietyylianalogin mitotsolomidin käyttöä. Myöhemmin temotsolomidin havaittiin olevan yhtä tehokas ja sen farmakologisten ominaisuuksien todettiin olevan suotuisammat kuin mitotsolomidin.


title: Temotsolomidi

text: Temotsolomidi kuuluu alkyloiviin yhdisteisiin. Se on aihiolääke, josta muodostuu ihmiselimistössä 5-(3-metyylitriatseno)-imidatsoli-4-karboksiamidia ja edelleen diatsometaania, joka on varsinainen metyloiva yhdiste. Temotsolomidin aineenvaihduntatuotteet alkyloivat DNA:n emäksisiä guaniinia typpi- ja happiatomin kohdalta ja adeniinia happiatomin kohdalta. Metyloitunut DNA johtaa siihen, että syöpäsolut eivät kykene enää lisääntymään ja apoptoosiin. Temotsolomidi myös estää eräitä DNA:n vaurioita korjaavia entsyymejä. Temotsolamidi kykenee läpäisemään veri-aivoesteen. Lääkeainetta käytetään eräiden aivokasvainten hoitoon yhdistettynä sädehoitoon. Sen on todettu tehoavan myös melanoomaan, mutta tätä käyttöä ei ole vielä hyväksytty Suomessa.


title: Temotsolomidi

text: Temotsolomidin haittavaikutuksiin kuuluvat huonovointisuus ja luuydintoksisuus aiheuttaen luuydinsuppressiota, trombosytopenia, neutropenia ja anemia. Temotsolomidihoidon jälkeen voi ilmetä myelooinen leukemia. Potilaille annetaan yleensä tenotsolomidihoidon aikana keuhkokuumetta ehkäisevää lääkitystä.


title: Temotsolomidi

text: Temotsolomidisynteesin ensimmäisessä vaiheessa 4-aminoimidatsoli-5-karboksamidi reagoi natriumnitriittiliuoksen kanssa happamissa olosuhteissa muodostaen diatsoniumsuolan Tämä diatsoniumsuola reagoi metyyli-isosyanaatin kanssa muodostaen temotsolomidia. Metyyli-isosyanaatin suuren myrkyllisyyden ja räjähdysherkkyyden vuoksi on pyritty kehittämään vihreämpiä synteesireittejä, joissa tämä yhdiste on korvattu esimerkiksi vähemmän haihtuvilla etyyli-isosyanaattoasetaatilla tai trimetyylisilyylimetyyli-isosyanaatilla.


title: Mario Novelli

text: Mario Novelli (26. helmikuuta 1940 Rooma) on italialainen elokuvanäyttelijä. Hänet tunnetaan myös taiteilijanimellä "Anthony" tai "Antony Freeman".


title: Mario Novelli

text: Novellin elokuvadebyytti oli Pietro Franciscin "Verinen miekka" ("Saffo, Venere di Lesbo") vuonna 1960. Hän työskenteli sijaisnäyttelijänä ja stunttikoordinaattorina ja esitti sivurooleja lukuisissa seikkailuelokuvissa sekä muutamissa taide-elokuvissakin. Novellin harvoja pääosia olivat "Gli invincibili fratelli Maciste" (1964), "Per una manciata d’oro" (1965) ja "Barbaarien miekka" ("Sangraal, la spada di fuoco", 1982).


title: Lääninlampuri

text: Lääninlampurit olivat Ruotsissa, ja siis myös nykyisen Suomen alueella, vuosina 1739–1766 toimivia maatalousneuvojia, joiden erityistehtävänä oli lammastalouden ja erityisesti hienovillaisten ulkolaisten lammasrotujen kasvatuksen edistäminen raaka-aineen tuottamiseksi villamanufaktuureille.


title: Lääninlampuri

text: Jonas Alström (myöhemmin aateloituna Alströmer) perusti vuonna 1724 Alingsåsin villamanufaktuurin. Vuonna 1727 hän sai käyttöönsä Alingsåsin läheltä Höjentorpin kuninkaankartanon, johon hän perusti ulkolaisten esikuvien mukaisen lammastarhan. Hän palkkasi kartanoon saksalaisen opettajan opettamaan Skaraborgin läänin nuorukaisille lammastaloutta. Opetus- ja neuvontatoimintaa pyrittiin edelleen laajentamaan valtakunnalliseksi ehdottamalla valtiopäivillä 1734, että kuhunkin lääniin tulisi lammastalouden neuvoja, lääninlampuri. Valtiopäivät hyväksyivät ehdotuksen vuonna 1739 talouskomission lisäselvitysten perusteella.


title: Lääninlampuri

text: Suomessa toimi lääninlampuri kolmessa läänissä: Pohjanmaan, Turun ja Porin sekä Uudenmaan ja Hämeen läänissä. Pohjanmaan läänissä toimi koko lääninlampurien toiminta-ajan Johan David Cneiff ja Uudenmaan ja Hämeen läänissä Anders Nathanael Wetterstrahl. Turun ja Porin läänissä toimi aluksi Matthias Samstedt, mutta tämä joutui eroamaan viran huonon hoidon vuoksi vuonna 1751, minkä jälkeen hänen seuraajakseen tuli Pehr Adrian Gadd. Gaddin siirryttyä talousopin professoriksi vuonna 1761 tuli hänen tilalleen Carl Barck.


title: Lääninlampuri

text: Lääninlampurilaitos oli osa hattupuolueen ajamaa teollisuuspolitiikkaa, jolla tuettiin kotimaista tuotantoa merkantilistisessa hengessä. Kun myssypuolueen kannatus kasvoi niin, että nämä saivat enemmistön kaikissa säädyissä vuoden 1765 valtiopäivillä, alkoivat nämä ajaa alas elinkeinoelämän tukia. Tässä yhteydessä lakkautettiin myös lääninlampurilaitos vuonna 1766. Lääninlampurit Cneiff, Wetterstrahl ja Barck elivät loppuikänsä virkojensa lakkauttamispalkalla.


title: Ivo Garrani

text: Ivo Garrani (6. helmikuuta 1924 Introdacqua, L’Aquilan maakunta – 25. maaliskuuta 2015 Rooma) oli italialainen näyttelijä.


title: Ivo Garrani

text: Tekniikkaa opiskellut Garrani ryhtyi vuonna 1943 ammattinäyttelijäksi ja teki huomattavan teatteriuran. Hänen ensimmäinen elokuvansa oli Eduardo De Filippon ohjaama "Ragazze da marito" vuonna 1952. Garrani näytteli sivuosia lukuisissa taide- ja viihde-elokuvissa, työskenteli jälkiäänittäjänä ja esiintyi paljon televisiossa. Hänen poikansa Toni Garrani on myös näyttelijä ja televisiojuontaja.


title: Roldano Lupi

text: Roldano Lupi (oikealta nimeltään "Rolando Squassoni-Lupi", 8. helmikuuta 1909 Milano – 13. elokuuta 1989 Rooma) oli italialainen näyttelijä.


title: Roldano Lupi

text: Kirjanpitäjäksi opiskellut Lupi ryhtyi ammattinäyttelijäksi vuonna 1938 ja teki huomattavan teatteriuran. Hänen ensimmäinen elokuvansa oli Ferdinando Maria Poggiolin ohjaama "Sissignora" vuonna 1941. Poggiolin "Gelosian" (1942) myötä Lupista tuli yksi aikansa elokuvatähdistä, mutta myöhemmin hän joutui tyytymään etupäässä viihde-elokuvien luonnenäyttelijän rooleihin. Lupi työskenteli paljon myös televisiossa. Hänen vaimonsa oli näyttelijä Pina Bertoncello.


title: Pulaliikkeet

text: Pulaliikkeet olivat 1930-luvun alun talouspulan aikana Suomessa syntyneitä kansanliikkeitä jotka syntyivät Lapuan liikkeen synnyttämän yhteiskunnallisen kuohunnan vanavedessä mutta olivat kuitenkin siitä erillään. Pulaliikkeiden toiminta-alueita olivat pääasiassa Loimaan seutu Lounais-Suomessa, Karjalan kannas ja Keski- ja Pohjois-Pohjanmaalla Kalajoen ja Muhoksen seudut. Loimaan seudun pulaliikkeen kannattajat olivat pääasiassa velkaantuneita maanviljelijöitä joista monet olivat aiemmin olleet mukana Lapuan liikkeessä. Erityisesti Pohjois-Suomessa Muhoksella pulaliikkeiden kannattajiin kuului myös vasemmistolaisesti ajattelevia pienviljelijöitä, mökkiläisiä ja tavallisia työläisiä.


title: Pulaliikkeet

text: Pulaliikkeiden toimintaan kuuluivat suurten kokoontumisten järjestäminen joissa vaadittiin talouspulan rasitusten helpottamista muun muassa moratoriota ulosottojen ja maksujen keskeyttämiseksi sekä maatilojen velkaongelmien vakauttamista. Sunilan hallitus laatikin 1931 erityisen pulaohjelman jolla pyrittiin vastaamaan pulaliikkeiden vaatimuksiin.


title: Pulaliikkeet

text: Pulaliikkeet saivat alkunsa Loimaalla 7. tammikuuta 1931 pidetystä kokouksesta jota seurasi useita eri puolilla maata järjestettyjä kokouksia ja sitten pulalikkeiden yhteinen kokous Helsingissä 7. - 9. kesäkuuta 1931 jolloin perustettiin Talouspulan vastustamisliitto. Pulaliikkeiden toiminta oli vilkkainta kesällä 1931. Syksyllä liikkeiden kannattajat jakaantuivat kahtia kun 1. lokakuuta 1931 järjestetyssä kokouksessa osa liikkeestä järjestäytyi Helsingin yliopiston agraaripolitiikan dosentin Väinö F. Johansonin johdolla Lapuan liikettä lähellä olleeksi Loimaan liikkeeksi kun taas maltillisemmat ryhmät liittyivät professori Yrjö Jahnssonin johtamaan Talouspulan vastustamisliittoon. Loimaan liike ryhtyi yhteistyöhön 12. lokakuuta 1931 Viipurissa perustetun lähinnä poliittisia tavoitteita ajaneen oikeistolaisen Maakuntain liikkeen kanssa.


title: Pulaliikkeet

text: Vuoden 1932 alussa Etelä-Suomen pulaliikkeiden toiminta alkoi jo hiipua kun Loimaan pulaliikkeen yhdessä Kalajoen pulaliikkeen kanssa järjestämä osto-, myynti- ja maksulakko jäi samaan aikaan alkaneen Mäntsälän kapinan varjoon mutta Kalajoen pulaliikkeen kannattajat perustivat 21. elokuuta 1932 Kansanpuolueen ajamaan omia tavoitteitaan ja Muhoksen pulaliikkeen edustajat puolestaan perustivat Pulamiesten vaaliliiton vuoden 1933 eduskuntavaaleja varten.


title: Provena

text: Provena on Raisio-konsernin omistama tuotemerkki. Ensimmäiset Provena-tuotteet tulivat markkinoille vuonna 2006. Provena-kauratuotteet ovat täysin gluteenittomia, koska ne sisältävät vain gluteenitonta kauraa sekä muita gluteenittomia raaka-aineita, ja siten ne ovat turvallisia useimmille keliaakikoille.


title: Provena

text: Vuonna 2015 tuoteperheeseen kuului annospakattuja puuroja, hiutaleita, jauhoja, leipää, keksejä ja leivontamixejä. Provena-tuoteperheen gluteenittomat kaura-myslisämpylät valittiin vuoden 2013 gluteenittomaksi tuotteeksi.


title: Provena

text: Kaikissa Provena-tuotepakkauksissa on gluteenittoman tuotteen merkki. Provena-tuotteet ovat kaikki Suomen keliakialiiton gluteenittoman tuotteen merkin käyttöoikeuden saaneiden tuotteiden luettelossa.


title: Gianni Solaro

text: Gianni Solaro (oikealta sukunimeltään "Lorenzon", 11. elokuuta 1926 Rooma) on italialainen näyttelijä.


title: Gianni Solaro

text: Solaro on esittänyt erilaisia sivurooleja lukuisissa viihde- ja taide-elokuvissa, mutta ei ole koskaan saanut varsinaisia pääosia. Hänen veljensä on näyttelijä Livio Lorenzon.


title: Giorgio Ardisson

text: Giorgio Ardisson (13. joulukuuta 1931 Torino – 11. joulukuuta 2014 Rooma) oli italialainen näyttelijä. Hänet tunnetaan myös nimellä "George Ardisson".


title: Giorgio Ardisson

text: Vaalean, komean ja urheilullisen Ardissonin elokuvadebyytti oli Mauro Bologninin ohjaama "Arrangiatevi!" vuonna 1959. Hän näytteli pääosia lukuisissa peplum-elokuvissa, spagettiwesterneissä ja vakoilujännäreissä. Ardisson muistetaan elokuvahistorian ainoana vaaleahiuksisena Zorrona sekä sivuosasta Federico Fellinin elokuvassa "Giulietta ja viettelykset" (1965).


title: Codento

text: Codento Oy on suomalainen leaniä ohjelmistokehitystä, IT-arkkitehtuuria ja leanin ja ketterien menetelmien valmennusta tarjoava yritys. Codento on myös Amazon Web Services- ja Eucalyptus-partneri sekä Hansel-toimittaja.


title: Codento

text: Yritys perustettiin vuonna 2005, ja vuonna 2017 sen palveluksessa työskenteli 28 henkeä. Codenton omien työntekijöiden lisäksi projekteissa työskentelee laaja alihankkijaverkosto, Codento Certified Partnerit. Codenton liikevaihto oli 3,8 miljoonaa euroa vuonna 2016.


title: Codento

text: Codenton yrityskulttuuria leimaa järkevästi tekeminen, älyllinen uteliaisuus ja, yllättävää kyllä, pyöräily . Monet codentolaiset ovat mukana kansalaisaktivismissa, politiikassa ja erilaisissa järjestöissä.


title: Martes americana atrata

text: Martes americana atrata on amerikannäädän alalaji, jota esiintyy Newfoundlandissa.


title: Martes americana atrata

text: Se on suurempi ja tummempi kuin muut lajin 13 alalajia.


title: Uimahypyt kesäolympialaisissa 2004 – miesten 3 metrin ponnahduslaudan parihypyt

text: Miesten 3 metrin ponnahduslaudan parihypyt kilpailtiin Ateenan Olympic Aquatic Centressä 16. elokuuta 2004.


text: Kilpailussa hypättiin vain finaali, johon osallistui kahdeksan paria. Jokaisella hyppykierroksella saman joukkueen urheilijat esittivät samanaikaiset, vapaavalintaiset hypyt. Parin jäsenet saivat esittää myös eri hypyt, mutta ehtona oli, että niiden vaikeusasteen tuli olla sama.


text: Joukkueet hyppäsivät kukin viisi hyppyä.


title: Sun Yue

text: Sun Yue (, s. 6. marraskuuta 1985 Cangzhou) on kiinalainen koripalloilija.


title: Sun Yue

text: Heittävänä takamiehenä pelaavan Sunin varasi 40. vuorolla Los Angeles Lakers, jota tämä edusti kymmenessä ottelussa voittaen samalla kaudella NBA:n mestaruuden. Yhtä Yhdysvalloissa pelattua kautta lukuun ottamatta hän on pelannut kiinalaisissa seurajoukkueissa.


title: Sun Yue

text: Sun on pelannut Kiinan maajoukkueessa muun muassa Pekingin 2008 (sijoitus kahdeksas) ja Lontoon 2012 (12:s) kesäolympialaisissa. Hän on saavuttanut maajoukkueessa useita mitaleja alueellisista mestaruuskilpailuista.


title: Robert Darnton

text: Robert Darnton (s. 10. toukokuuta 1939) on yhdysvaltalainen historiantutkija, joka on erikoistunut kulttuurihistoriaan ja 1700-luvun Ranskan vaiheisiin. Hänen isänsä oli sotakirjeenvaihtaja Byron Darnton ja veljensä on journalisti John Darnton.


title: Robert Darnton

text: Darnton valmistui Harvardin yliopistosta 1960 ja väitteli tohtoriksi Oxfordissa 1964. Vuosina 1964–1965 hän toimi journalistina "New York Timesissa". Vuonna 1999 hän oli American Historical Association -yhdistyksen puheenjohtajana.


title: Robert Darnton

text: Vuonna 1968 Darnton palkattiin Princetonin yliopistoon, ja hänestä tuli Euroopan historian professori. Eläköidyttyään professuurista vuonna 2007 hänet valittiin Harvardin yliopiston kirjastonjohtajaksi.


title: Robert Darnton

text: Darnton on kirja-alan ja julkaisemisen historian uraauurtava tutkija. Myös elektroninen julkaiseminen ja tiedonsaannin vapaus ovat hänen kiinnostuksensa kohteita. Hän on ollut 1970-luvulla perustamassa Gutenberg-projektia.


title: Pyykinpesuaine

text: Pyykinpesuaine on pesuaine jota käytetään pestäessä pyykkiä käsin, pesukoneessa tai muuten. Erilaisille tekstiileille sopivat eri pesuaineet.


title: Pyykinpesuaine

text: Pesuainetta kannattaa vaihdella, jotta erityyppiset liat irtoaisivat vaatteista. Pesuainetta ei pidä annostella liikaa.


title: Pyykinpesuaine

text: Anioniset tensidit vähentävät pesuveden pintajännitystä ja irrottavat likaa.


title: Pyykinpesuaine

text: Ionittomat tensidit vähentävät pesuveden pintajännitystä ja irrottavat likaa jo alhaisissa lämpötiloissa. Pintajännitys alenee enemmän, jos pesuaineessa on sekä anionisia että ionittomia tensidejä. Jos ionittomia on enemmän kuin anionisia, aine lienee tehokas myös viileässä pesuvedessä.


title: Pyykinpesuaine

text: Fosfonaatit pehmentävät vettä ja suojaavat kuituja.


title: Pyykinpesuaine

text: Harmaantumisen estäjät ja väriensuoja-aineet estävät irronnutta likaa laskeutumasta takaisin tekstiileille ja näin vähentävät niiden harmaantumista.


title: Pyykinpesuaine

text: Zeoliitti pehmentää vettä mutta ei sovi teknisille ulkoiluvaatteille, koska tukkii hengittävien kalvojen ja kuitujen huokosia.


title: Pyykinpesuaine

text: Valkaisuaine (esim. natriumperkarbonaatti) poistaa tahroja ja kirkastaa kellertyneitä vaaleita tekstiilejä.


title: Pyykinpesuaine

text: Optinen kirkaste tarttuu kuidun pinnalle ja saa kellertävän tekstiilin näyttämään valkoisemmalta.


title: Pyykinpesuaine

text: Säilöntäaineet estävät mikrobien kasvua.


title: Pyykinpesuaine

text: Entsyymit mahdollistavat pesun alhaisessa lämpötilassa ja pilkkovat likaa. Ne eivät sovi silkille ja villalle eivätkä eräille muille eläinperäisille tekstiileille.


title: Pyykinpesuaine

text: Zeoliitti voi jättää valkoisia raitoja mustiin vaatteisiin. Mustan pyykin pesuaineissa zeoliittia ei ole.


title: Pyykinpesuaine

text: Valkopesuaine voi haalistaa värillistä pyykkiä. Jos valkaisuaine on natriumperboraatti ilman aktivaattoria, se ei haalista enintään 40 asteen lämpöisessä pesussa.


title: Pyykinpesuaine

text: Aurinko kirkastaa valkoisia vaatteita mutta haalistaa tummia. Kuivaus sisällä voi saada haihtuvan kosteuden vaikuttamaan huoneiston pintoihin. Rumpukuivaus ei niinkään kuluta vaatetta vaan kerää aiemmin irronneen nukan. Rumpukuivaus sopii lähes kaikille vaatteille kieltomerkeistä huolimatta, mutta vaate tulee jättää hieman kosteaksi ja kuivata loppuun riiputtamalla.


title: Alison Parkerin ja Adam Wardin murha

text: Alison Parkerin ja Adam Wardin murha oli elokuussa 2015 Roanokessa Virginiassa tapahtunut verityö, joka herätti huomiota, koska se tapahtui paikallistelevisio WDBJ:n suorassa lähetyksessä.


title: Alison Parkerin ja Adam Wardin murha

text: Toimittaja Alison Parker oli 26. elokuuta 2015 kello 6.45 lähellä Smith Mountain Lakea haastattelemassa Vickie Gardneria, kun heitä ammuttiin suorassa lähetyksessä. Veriteon uhrit, 24-vuotias toimittaja Alison Parker ja 27-vuotias kuvaaja Adam Ward kuolivat tapahtumapaikalla. Haastateltava Vickie Gardner loukkaantui ammuskelussa.


title: Alison Parkerin ja Adam Wardin murha

text: Myöhemmin samana päivänä ampuja Vester Flanagan teki itsemurhan. Hänellä ei ollut henkilökohtaista kaunaa ammuttuja kohtaan, mutta hän oli kokenut saaneensa huonoa kohtelua ollessaan kyseisen TV-yhtiön palveluksessa.


title: Hayley Kiyoko

text: Hayley Kiyoko Alcroft (s. 3. huhtikuuta 1991 Los Angeles, Kalifornia) on japanilais-amerikkalainen laulaja-lauluntekijä ja näyttelijä. Hänet tunnetaan parhaiten Velma Dinkleyn roolista elokuvissa "Scooby-Doo! The Mystery Begins" ja "Scooby-Doo! Curse of the Lake Monster", sekä Stella Yamadana Disney Channelin elokuvassa "Lemonade Mouth".


title: Hayley Kiyoko

text: Kiyoko lauloi vuosien 2007–2011 aikana The Stunners -yhtyeessä. Hän on julkaissut kolme soolo-EP:tä; "A Belle to Remember" (2013), "This Side of Paradise" (2015)", Citrine" (2016) ja albumin "Expectations" (2018) .


title: Hayley Kiyoko

text: Kiyokolla on englantilaista, skotlantilaista ja japanilaista sukujuurta. Hänen isänsä on näyttelijä-koomikko Jamie Alcroft ja äitinsä taitoluistelija Sarah Kawahara. Kiyokolla on kaksi sisarusta, Alysse ja Thatcher. Hän aloitti näyttelemisen jo nuorella iällä esiintyen useissa televisiomainoksissa, kuten GM Onstar, Slim Jim ja Cinnamon Toast Crunch. Kiyoko alkoi soittaa rumpuja kuusivuotiaana ja on pienestä saakka harrastanut myös taitoluistelua.


title: Hayley Kiyoko

text: Vuonna 2007 Kiyko perusti tyttöbändi "The Stunners" neljän muun naisartistin kanssa. Kuuden kuukauden päästä perustamisesta he solmivat levytyssopimuksen Columbia Recordsin kanssa. Heti sen jälkeen heidän ""Bubblegum"" single julkaistiin iTunessa. Vuonna 2009 ryhmä lähti Columbia Recordsilta ja siirtyi Lionsgate Entertainmentin alaisuuteen. Vuonna 2010 "The Stunners" jätti Lionsgaten ja solmi sopimuksen Universal Republicin kanssa, jonka jälkee he julkaisivat singlen ""Dancin' Around the Truth"". He suunnittelivat kokonaisen albumin tekoa, mutta se peruuntui yhtyeen lopettaessa vuonna 2011.


title: Hayley Kiyoko

text: Vuoden 2013 maaliskuussa Kiyoko julkaisi ensimmäisen EP:n nimeltä "A Belle to Remember". Seuraava "This Side of Paradise" EP julkaistiin helmikuussa 2015. Kolmas EP "Citrine" julkaistiin syyskuussa 2016. Ensimmäisen albuminsa "Expectations" Kiyoko julkaisi maaliskuussa 2018.


title: Hayley Kiyoko

text: Vuonna 2009 Kiyoko sai Velma Dinkleyn roolin seikkailuelokuvasta "Scooby-Doo! The Mystery Begins". Vuonna 2010 hän palasi Velman rooliin elokuvaan "Scooby-Doo! Curse of the Lake Monster". Samana vuonna Kiyoko näytteli Stevie Nicholsia, ilkeää noitaa Disney-sarjassa "Waverly Placen velhot". Kiykolla oli myös suuri rooli vuonna 2011 julkaistussa Disney Channelin musikaalisessa draamaelokuvassa "Lemonade Mouth".


title: Hayley Kiyoko

text: Hän on vieraillut muun muassa sarjoissa Zeke ja Luther, Vampyyripäiväkirjat ja The Fosters.


title: Hayley Kiyoko

text: Kiyoko on esittänyt Raven Ramirezia CBS:n "C.S.I. Cyber" -sarjassa vuosina 2015–2016.


title: Hayley Kiyoko

text: Albumit


title: Hayley Kiyoko

text: Singlet


title: Hayley Kiyoko

text: EP:t


title: Viimeinen juna Moskovaan

text: Viimeinen juna Moskovaan on suomalaisen diplomaatin René Nybergin kirjoittama kirja, joka käsittelee hänen juutalaisen äitinsä Feige (Fanny) Tokazierin (Tukatsier) suvun vaiheita. Nyberg kertoo, kuinka äidin avioituminen toisuskoisen, tulevan urheilujohtajan Bruno Nybergin kanssa rikkoi välit äidinisään ja koko perheeseen. Arkistolähteiden ja sukulaisten haastattelujen perusteella hän rakentaa kuvaa äitinsä Riiassa asuneen serkun Maschan ja tämän miehen Josefin elämästä. Lisäksi Nyberg luo taustaa Baltian maiden ja Neuvostoliiton juutalaisten vaiheille aina toisen maailmansodan jälkeiseen aikaan saakka.


title: Viimeinen juna Moskovaan

text: Israeliin vuonna 1971 muuttaneet Mascha ja Josef päätyivät 1974 Länsi-Berliinin, jossa he saivat Saksan kansalaisuuden ja huomattavan eläkkeen. Latvian viranomaiset palauttivat restituutiona heidän tyttärelleen Lenalle vuonna 1996 Maschan vanhempien jugend-talon Riiassa.


title: Viimeinen juna Moskovaan

text: Kirjan idea syntyi, kun Nyberg sai serkultaan Hillel Tokazierilta tiedon, että yhteinen sukulainen, Maschan tytär Lena Shatzky, tulee Suomeen. Nyberg vei Lenan tapaamaan äitiään Fannya. Sen jälkeisessä yhteydenpidossa Nyberg kokosi tietoa suvustaan, ja samalla kävi ilmi hänen oman ei-juutalaisen isänsä osuus tapahtumissa. Löytyi myös pietarilainen pikkuserkku, runoilija Aleksandr Kušner. Tarinaan kietoutuu lisäksi Nybergin eno Abraham Tokazier, jonka voittoisa juoksu jätettiin huomiotta Olympiastadionin vihkiäisissä 1938. Tulos oikaistiin vasta 2013.


title: Viimeinen juna Moskovaan

text: Nyberg sanoo, että hän pääsi kirjoittaessaan syvälle "maailman, jota tunsin ja tunnen huonosti eli juutalaisuuteen", sillä äiti oli luopunut juutalaisuudesta eikä luterilainen lapsuudenkoti ollut erityisen uskonnollinen.


title: Viimeinen juna Moskovaan

text: Kirjan nimi viittaa viimeiseen Riiasta Moskovaan ennen saksalaisten tuloa lähteneeseen junaan, jossa Mascha ja Josef onnistuivat pelastautumaan, kun muu suku jäi Riikaan ja tuhoutui.


title: Viimeinen juna Moskovaan

text: Venäjän ja saksan kielen taitoinen Nyberg on toiminut suurlähettiläänä Moskovassa ja Berliinissä, minkä ansiosta hänellä on ollut edellytykset kirjan tekemiseen.


title: Viimeinen juna Moskovaan

text: Teoksessa on lähdeviitteet ja henkilöhakemisto.


title: Viimeinen juna Moskovaan

text: Arviot kirjasta ovat järjestään hyvin myönteisiä. Jörn Donner kirjoittaa Hufvudstadsbladetissa, että kirja "olisi välittömästi käännettävä ruotsiksi, monestakin syystä". Hän luonnehtii teosta merkittäväksi eurooppalaiseksi sukuhistoriaksi.


title: Viimeinen juna Moskovaan

text: Paavo Lipponen esittää Suomen Kuvalehteen kirjoittamassaan arviossa, että teos on "suurella sivistyksellä kirjoitettu, järisyttävä lukukokemus - - suomalainen, juutalainen, eurooppalainen selviytymistarina".


title: Luettelo suomalaisista arkkitehdeista

text: Luettelo tunnetuista suomalaisista arkkitehdeista.


title: Simon Andersson

text: Simon Andersson (s. 1989 Karjaa) on rap-muusikko ja laulaja. Simon on urallaan voittanut rapin Suomen-mestaruuden vuonna 2007 englanninkielisessä sarjassa. Vuonna 2008 Karjaan kaupunki palkitsi hänet kaupungin kulttuuripalkinnolla.


title: Simon Andersson

text: Myöhemmin Simon on sanoittanut ja laulanut reggaetä, dubsteppiä ja soulia. Häntä voi kuulla muun muassa Julma-Henrin levyllä "Radio Jihad" kappaleessa "Paremmin kuin aiemmin", Ska-bändin The Capital Beatin kahdella viimeisellä levyllä sekä dubstep-duossa Beep jonka julkasijana toimii San Franciscossa konttoria pitävä Bassism Records.


title: Simon Andersson

text: Artistinimiä miehellä on paitsi monen aavekirjoittaja-aliaksen lisäksi muun muassa Cstar, Amon Cinder sekä Cee.


title: Antti Juutilainen

text: Antti Juutilainen (15. tammikuuta 1882 Ruskeala – 18. heinäkuuta 1951 Iitti) oli suomalainen maanviljelijä, päätoimittaja ja Maalaisliiton kansanedustaja.


title: Antti Juutilainen

text: Juutilaisen vanhemmat olivat maanviljelijä Juhana Juutilainen ja Anni Sorjonen. Hän toimi vuoteen 1906 saakka maanviljelijänä kotitilallaan Ruskealassa. Tämän jälkeen Juutilainen oli viipurilaisessa Maakansa-lehdessä toimittajana 1906–1910, vastaavana toimittajana 1910–1915 ja päätoimittajana 1915–1920. Sittemmin Juutilainen oli maanviljelijänä Antreassa 1919–1933, Viipurin läänin Uudellakirkolla 1933–1939 ja viimeksi Iitissä vuoteen 1951 saakka.


title: Antti Juutilainen

text: Juutilainen oli Maalaisliiton kansanedustajana 1917–1922 edustaen Viipurin läänin läntistä vaalipiiriä ja 1922–1930 edustaen Viipurin läänin itäistä vaalipiiriä.


title: Antti Juutilainen

text: Juutilainen toimi puheenjohtajana lokakuussa 1931 perustetussa Maakuntien liikkeessä johon kuului pääasiassa Viipurin seudulla asuneita Lapuan liikkeen kannattajia, pulaliikkeiden kannattajia ja Suomen sisällissodan valkoisia veteraaneja. Liikkeen Helsingissä Ostrobotnialla pidetyssä perustavassa kokouksessa 22. lokakuuta 1931 hyväksyttiin liikkeen ohjelma jossa vaadittiin työlainsäädännön tarkistamista, äänioikeuden rajoittamista ja päättäväisiä toimia kommunistista ja sosialistista agitaatiota vastaan. Kokoukseen osallistuneet Kalajoen pulamiehet vaativat myös virkamiesten palkkojen puolittamista ja kieltolain pitämistä edelleen voimassa mutta näitä esityksiä ei otettu mukaan. Maakuntain liike oli jonkin aikaa yhteistyössä lapualaismielisen Väinö F. Johansonin johtaman Loimaan pulaliikkeen kanssa mutta yhteistyö ei lopulta johtanut mihinkään koska Maakuntain liike ei ollut kiinnostunut pulamiesten talouspoliittisista tavoitteista.


title: Karakarat

text: Karakarat ovat jalohaukkojen heimoon kuuluvia lintuja. Animal Diversity Webin mukaan karakarat kuuluvat "Polyborinae"-alaheimoon yhdessä amerikanhaukkasten ("Micrastur") kanssa.


title: Mia (albumi)

text: Mia on indie pop -yhtye Minä ja Ville Ahosen toinen studioalbumi. Se julkaistiin 1. maaliskuuta 2013 levymerkillä Johanna Kustannus.


title: Carmen (novelli)

text: Carmen on Prosper Mériméen kirjoittama novelli tai pienoisromaani vuodelta 1845. Siihen pohjautuu Georges Bizet’n vuonna 1875 säveltämän samannimisen oopperan tarina. Novellin on suomentanut Kasimir Leino, ja suomennoksen on julkaissut vuonna 1907 Kirja. Uudelleen sen on suomentanut Reino Hakamies, ja suomennoksen on julkaissut Otava 1959 ja 1984 sekä Ex Libris 1970 kokoelmassa "Luonnonlapsi...".


title: Carmen (novelli)

text: Tarinasta on tehty oopperan lisäksi lukuisia elokuvia ja baletteja:


title: Piilomuuttujateoria

text:
Piilomuuttujateoriat ovat fysikaalisia teorioita, joiden mukaan fysikaalisen systeemin kvanttitila,
sellaisena kuin se kvanttimekaniikassa esitetään, ei kuvaa systeemiä täydellisesti. Toisin sanoen
piilomuuttujateorioiden kannattajien mukaan kvanttimekaniikka on lopulta epätäydellinen, ja täydellisen teorian tulisi kuvata kaikkea
systeemin käyttäytymistä ja välttää täten kvanttimekaniikalle ominainen indeterminismi. Tiettyjen mittausten epätarkkuus
on kvanttimekaniikan vallitseville tulkinnoille ominainen piirre, ja mittaustarkkuuden rajan osoittaa kvantitatiivisesti
Heisenbergin epätarkkuusperiaate.


title: Piilomuuttujateoria

text:
Piilomuuttujateorioiden kuuluisin puolestapuhuja oli Albert Einstein, joka esitti vastaväitteitä kvanttimekaniikan
perustavalle todennäköisyysluonteelle ja ilmaisi ajatuksensa tunnetulla lauseella: "Olen vakuuttunut siitä, että Jumala ei heitä arpaa." Einstein, Podolsky ja Rosen väittivät, että kvanttimekaniikkaan oli lisättävä "todellisuuden elementit", toisin sanoen piilomuuttujat, jotta lomittumiset voitaisiin selittää ilman kaukovaikutuksia. Myöhemmin Bellin teoreema osoitti, että tietyn tyyppiset "lokaalit" piilomuuttujateoriat ovat mahdottomia, tai tapahtumien on kehityttävä epälokaalisti. Muuan kuuluisa ei-lokaali teoria on de Broglien-Bohmin teoria.


title: Piilomuuttujateoria

text:
Yleisesti hyväksytyn Kööpenhaminan tulkinnan mukaan kvanttimekaniikka on ei-deterministinen, mikä
merkitsee, että se ei yleensä ennusta mittausten tuloksia varmuudella. Sen sijaan se osoittaa, millä todennäköisyydellä saadaan mikäkin tulos, ja havaittavien suureiden mittaustarkkutta rajoittaa epätarkkuusperiaate. Herää kysymys, onko kvanttimekaniikan taustalla kenties jokin syvempi todellisuus, joka olisi kuvattava perustavammalla teorialla, joka aina ennustaisi mittausten tulokset varmasti: jos jokaisen atomaarisen hiukkasen ominaisuudet tunnettaisiin tarkasti, koko systeemin kehitystä voitaisiin kuvata deterministisellä mallilla samaan tapaan kuin klassisessa fysiikassa.


title: Piilomuuttujateoria

text:
Toisin sanoen on ajateltavissa, että kvanttimekaniikan tavanomainen tulkinta on epätäydellinen luonnon kuvaus. Se, mitkä
muuttujat on käsitettävä taustalla oleviksi "piilomuuttujiksi", riippuu fysikaalisen kuvauksen tasosta. Esimerkiksi jos kaasua kuvataan lämpötilan, paineen ja tilavuuden käsittein, yksittäisten atomien nopeudet jäävät piilomuuttujiksi.). De Broglien–Bohmin teoriaa kannattavat fyysikot väittävät, että maailmankaikkeuden havaitun todennäköisyysluonteen taustalla on deterministinen, objektiivinen perustava taso, piilomuuttujat. Toiset sen sijaan uskovat, ettei kvanttimekaniikan taustalla ole mitään syvempää determinististä tasoa — kokeet ovat osoittaneet suuren joukon piilomuuttujateorioita yhteensopimattomiksi havaintojen kanssa.


title: Piilomuuttujateoria

text:
Kööpenhaminan tulkinta ei ole filosofisessa mielessä realistinen, toisin sanoen sen mukaan fysikaaliset suureet kuten
hiukkasen sijainti ja liikemäärä eivät ole sellaisenaan olemassa ja kehity mittausprosessista riippumatta. Realistiset tulkinnat,
jotka tietyssä määrin sisältyivät jo Feynmanin fysiikkaan, olettavat, että hiukkasilla on tietyt liikeradat.
(Feynmanin diagrammit jakautuvat usein useampaan haaraan, joita ei sellaisenaan havaita; vain diagrammi kokonaisuudessaan
esittää havaittavaa tapahtumaa.) Tällaisen näkemyksen mukaan nämä radat ovat melkein aina jatkuvia, mikä
seuraa toisaalta valonnopeuden äärellisyydestä ja toisaalta, mikä vielä merkittävämpää, vähimmän vaikutuksen periaatteesta, jonka Dirac on tuonut kvanttimekaniikkaan. Mutta jatkuva liike jo matemaattisen määritelmänsä mukaan edellyttää determinististä liikettä ainakin tietyllä aikavälillä ja niinpä realismi on modernissa fysiikassa sekin yksi syy etsiä ainakin rajoitetusta determinismiä ja näin ollen piilomuuttujateoriaa, mikäli sellainen on olemassa.


title: Piilomuuttujateoria

text: Vaikka determinismi oli alkujaan merkittävimpiä motiiveja, jotka saivat fyysikot etsimään piilomuuttujateorioita, on yritetty laatia myös ei-deterministisiä piilomuuttujateorioita, jotka nekin yrittävät selittää kvanttimekaniikan formalismin taustalla piilevää oletettua todellisuutta. Sellainen on esimerkiksi Edward Nelsonin stokastinen mekaniikka.


title: Piilomuuttujateoria

text:
Kesäkuussa 1926 Max Born julkaisi "Zeitschrift für Physikissä" artikkelin "Zur Quantenmechanik der Stoßvorgänge"
("Törmäysilmiöiden kvanttimekaniikka"), jossa hän ensimmäisenä selvästi esitteli todennäköisyystulkinnan Erwin Schrödingerin saman vuoden alussa käyttöön ottamalle aaltofunktiolle. Born päätti artikkelinsa toteamukseen:


title: Piilomuuttujateoria

text: Tässä tulee esiin koko kysymys determinismistä. Kvanttimekaniikassa ei ole sellaista suuretta, joka jokaisessa yksittäisessä tapauksessa kausaalisesti määrittäisi törmäyksen seuraukset; mutta myöskään koetulosten perusteella ei toistaiseksi ole mitään syytä uskoa, että atomilla olisi joitakin sisäisiä ominaisuuksia, jotka määrittäisivät törmäyksen tuloksen yksiselitteisesti. Pitäisikö meidän toivoa myöhemmin löytävämme sellaiset ominaisuudet ... ja määrittää ne yksittäisissä tapauksissa. Vai pitäisikö meidän uskoa, että teorian ja koetulosten yhteensopivuus — myös mahdottomuus esittää ehdot kausaaliselle kehitykselle — on ennalta määrätty sopusointu, joka perustuu siihen, ettei sellaisia ehtoja ole? Olen itse taipuvainen hylkäämään determinismin atomien maailmassa. Mutta tämä on filosofinen kysymys, johon nähden fysikaaliset perustelut yksinään eivät ole riittäviä.


title: Piilomuuttujateoria

text: Einstein vastasi tähän:


title: Piilomuuttujateoria

text: Kvanttimekaniikka on hyvinkin huomion arvoinen. Mutta sisäinen ääni kertoo minulle, että se ei vielä ole oikeilla raiteilla. Teoria antaa paljon, mutta se tuskin johtaa meitä lähemmäksi Sen Vanhan salaisuuksia. Itse olen joka tapauksessa vakuuttunut siitä, että "Hän" ei pelaa arpapeliä.


title: Piilomuuttujateoria

text:
Pian lausuttuaan kuuluisan kommenttinsa "Jumala ei pelaa arpapeliä" Einstein yritti muotoilla determinstisen vastaehdotuksen
kvanttimekaniikalle. Preussin tiedeakatemian kokouksessa Berliinissä 5. toukokuuta 1927 hän esitteli teoriaansa käsittelevän artikkelin "Bestimmt Schrödinger's Wellenmechanik die Bewegung eines Systems vollständig oder nur im Sinne der Statistik?"
(“Määrittääkö Schrödingerin aaltomekaniikka systeemin liikkeen täydellisesti vai ainoastaan tilastollisessa mielessä?”).
Viidennessä Solvay-konferenssissa Belgiassa lokakuussa 1927, missä olivat läsnä ajan kaikki huomattavimmat teoreettiset fyysikot, Louis de Broglie esitteli oman versionsa deterministiseksi piilomuuttujateoriaksi, ilmeisesti tietämättömänä siitä, että Einstein oli aiemmin samana vuonna yrittänyt vastaavaa. De Broglien teorian mukaan jokaiseen hiukkaseen liittyi kätketty pilottiaalto, joka ohjaa sen liikerataa avaruudessa. Konferenssissa erityisesti Wolfgang Pauli arvosteli teoriaa tavalla, johon de Broglie ei kyennyt asianmukaisesti vastaamaan. De Broglie hylkäsikin pian teoriansa.


title: Piilomuuttujateoria

text: Samassa viidennessä Solvay-konferenssissa Max Born ja Werner Heisenberg pitivät esitelmän, jossa he tekivät yhteenvedon aiheen muutaman edellisen vuoden aikana tapahtuneesta suunnattomasta kehityksestä. Esitelmänsä loppupäätelmänä he julisivat:


title: Piilomuuttujateoria

text: [V]aikka emme pidäkään .. sähkömagneettisen kentän kvanttimekaanista käsittelyä ... vielä loppuun saakka kehitettynä, pidämme kvanttimekanikkaa suljettuna teoriana, jonka perustavia fysikaalisia ja matemaattisia oletuksia ei enää voida muuttaa . ... Kysymyksestä 'kausaalilain pätevyydestä' meillä on tämä mielipide: niin kauan kuin otetaan huomioon vain kokeet, joka voidaan suorittaa tähän mennessä saadun fysikaalisen ja kvanttimekaanisen kokemuksen perusteella, oletus periaatteellisesta indeterminismistä, jota tässä pidetään perustavana, on sopusoinnussa koetulosten kanssa.


title: Piilomuuttujateoria

text: Vaikka Einsteinin viidennessä Solvay-konferenssissa Bornille ja Heisenbergille esittämät vastaukset eivät ole säilyneet kirjallisessa muodossa, hänen tiedetään haastaneen kvanttimekaniikan täydellisyyden epävirallisissa keskusteluissa aterioiden aikana. Tällöin hän esitti ajatuskokeita, joiden oli määrä osoittaa, ettei kvanttimekaniikka voinut olla täydellisesti oikeassa. Samoin hän teki kuudennessa Solvay-konferenssissa vuonna 1930. Kummallakin kerralla Niels Bohrin katsotaan yleensä onnistuneesti puolustaneen kvanttimekaniikkaa löytämällä virheitä Einsteinin todisteluissa.


title: Piilomuuttujateoria

text: Bohrin ja Einsteinin väliset väittelyt huipentuivat vuonna 1935, kun Einstein lopulta esitti yleensä parhaana pidetyn todistelunsa kvanttimekaniikan täydellisyyttä vastaan. Einstein, Podolsky ja Rosen ehdottivat, että "täydellinen" kuvaus olisi määriteltävä sellaiseksi, joka yksikäsitteisesti määrittää kaikkien mitattavien ominaisuuksien arvot. Einstein esitti tällöin käytetystä todistelusta myöhemmin seuraavan yhteenvedon:


title: Piilomuuttujateoria

text: Ajatellaan mekaanista systeemiä, joka kohdistuu kahdesta rajoitetun ajan keskenään vuorovaikuttavasta osasysteemistä A ja B. Olkoon formula_1-funktio (toisin sanoen aaltofunktio ennen vuorovaikutusta annettu. Silloin Schrödingerin yhtälöstä saadaan myös formula_1-funktio vuorovaikutuksen jälkeen. Määritetään nyt fysikaalisen systeemin tila A niin tarkasti kuin mittauksilla on mahdollista. Silloin kvanttimekaniikka tekee mahdolliseksi määrittää mittaustulosten ja koko systeemin formula_1-funktion perusteella formula_1-funktio myös osasysteemille B. Tämä määritys antaa kuitenkin tuloksen, joka riippuu siitä, mitkä A:n fysikaaliset ominaisuudet (observaabelit) on mitattu (esimerkiksi koordinaatit tai liikemäärä). Koska vuorovaikutuksen jälkeen B:llä voi olla vain yksi fysikaalinen tila, jonka ei voi järkevästi katsoa riippuvan siitä, mitkä mittaukset on tehty systeemissä A, joka nyt on erillään B:stä, voidaan päätellä, että formula_1-funktio ei yksikäsitteisesti ilmoita fysikaalista tilaa. Tämä samaan systeemin B tilaan liittyvä useamman formula_1-funktion yhdistelmä osoittaa jälleen, että formula_1-funktiota ei voida tulkita yhden systeemin fysikaalisen tilan (täydelliseksi) kuvaukseksi.


title: Piilomuuttujateoria

text: Bohr vastasi Einsteinin haasteeseen tähdentämällä, että komplementaarisuusperiaatteen mukaan yksi Einsteinin mittaustoimitusta koskevista oletuksista ei päde kvanttimekaniikassa: kvanttimekaaninen mittaus ei ainoastaan anna tietoa fysikaalisesta systeemistä vaan myös "valmistaa" sen:


title: Piilomuuttujateoria

text: Einsteinin, Podolskyn ja Rosenin [todistelu] sisältää moniselitteisyyttä siltä osin kuin se koskee ilmaisun "millään tavoin häiritsemättä systeemiä" merkitystä. ... [J]o tällä asteella [siis esimerkiksi mitattaessa lomittuneeseen pariin kuuluvaa hiukkasta] kysymys on oleellisesti juuri niistä ehdoista, joiden mukaan määräytyvät systeemin tulevaa kehitystä koskevat mahdolliset ennusteiden tyypit. Koska nämä ehdot kuuluvat osana minkä tahansa sellaisen ilmiön kuvaukseen, johon ilmaisua "fysikaalinen todellisuus" voidaan asianmukaisesti liittää, näemme, että mainitut kirjoittajat eivät ole esittäneet pätevää perustelua päätelmälleen, että kvanttimekaaninen kuvaus olisi oleellisesti epätäydellinen.


title: Piilomuuttujateoria

text: Kvanttimekaniikka ei myöskään ole "lokaallinen", mikä oleellisesti johtuu siitä, että systeemin tilaa esittää Hilbertin vektori formula_8, jolla on arvonsa avaruuden jokaisessa pisteessä, formula_9. Tässä tapauksessa Einstein oli siis selvästi väärässä, vaikka hän ei tarkasti määrittänytkään sen kvanttimekaanisen formalismin seurauksia, jotka aiemmin oli jätetty huomioon ottamatta.


title: Piilomuuttujateoria

text: Myöhemmin monet teoreettiset fyysikot ovat esittäneet useita täysin toisistaan poikkeaviakin selityksiä sille, miksi Einsteinin, Podolskyn ja Rosenin todistelu ei ole pätevä.


title: Piilomuuttujateoria

text: Vuonna 1964 John Bell todisti kuuluisan teoreemansa, joka osoittaa, että jos lokaaleja piilomuuttujia on olemassa, tiettyjen lomittumista koskevien kokeiden tulokset toteuttavat Bellin epäyhtälön. Jos sen sijaan lomittumisesta aiheutuvia tilastollisia korrelaatioita ei voi selittää lokaaleilla piilomuuttujilla, Bellin epäyhtälö ei toteudu. Toinen vastaavanlaisen tuloksen, jonka perusteella piilomuuttujien olemassaolo voidaan kokeellisesti selvittää, antaa Kochenin-Speckerin teoreema.


title: Piilomuuttujateoria

text: Alain Aspect, Paul Kwiat ja muutamat muut fyysikot ovat suorittaneet kokeita, jotka osoittivat, että nämä epäyhtälöt rikkoutuvat aina 242 standardipoikkeaman tasolle saakka, mikä merkitsee erinomaista tieteellistä varmuutta. Täten kaikki lokaalit piilomuuttujateoriat on osoitettu vääriksi, mutta ei-lokaalit piilomuuttujateoriat ovat edelleen mahdollisia. Teoreettisesti voisi tosin olla kokeellisia ongelmia, jotka vaikuttavat tuloksen pätevyyteen.


title: Piilomuuttujateoria

text: Gerard 't Hooft on kyseenalaistanut Bellin teoreeman pätevyyden superdeterminismin perusteella ja esittänyt ehdotuksia lokaaleiksi deterministisiksi malleiksi.


title: Piilomuuttujateoria

text: Edellyttäen, että Bellin teoreema pitää paikkansa, jokaisen deterministisen piilomuuttujateorian, joka on sovitettavissa yhteen kvanttimekaniikan kanssa, on oltava ei-lokaalinen, mikä merkitsee, että se, mitä jossakin paikassa A tapahtuu, voi välittömästi ja samanaikaisesti vaikuttaa siihen, mitä toisessa paikassa B tapahtuu, ennen kuin paikasta A valonnopeudella lähtetetty signaali ehtisi paikkaan B. Nykyisin tunnetuin tunnetuin piilomuuttujateoria, fyysikko ja filosofi David Bohmin alun perin vuonna 1952 julkaisema "kausaalinen" tulkinta, on "ei-lokaalinen piilomuuttujateoria". Bohm esitti laajennettuna oleellisesti saman idean, jonka Louis de Broglie oli hänen tietämättämään esittänyt jo vuonna 1927, mutta hylännyt, ja sen vuoksi teoriaa sanotaan yleisesti "de Broglien—Bohmin teoriaksi". Bohm oletti, että on olemassa sekä kvanttihiukkanen, esimerkiksi elektroni, että sen liikettä hallitseva kätketty "ohjausaalto". Niinpä tämän teorian mukaan elektronit ovat selvästi hiukkasia — kun kaksoisrakokoe suoritetaan, kunkin elektronin liikerata kulkee jommankumman raon kautta. Lisäksi rako, jonka kautta kukin elektroni kulkee, ei määräydy sattumanvaraisesti, vaan sitä ohjaa kätketty ohjaava aalto, mikä johtaa havaittuun aaltokuvioon.


title: Piilomuuttujateoria

text: Tämä näkemys ei ole ristiriidassa sen kanssa, että paikalliset tapahtumat, joita käytetään sekä klassisessa atomiteoriassa että suhteellisuusteoriassa, sillä Bohmin teoria, kuten kvanttimekaniikkakin, on yhä lokaalisti kausaalinen, toisin sanoen informaation siirtoa rajoittaa yhä valonnopeus, mutta se sallii ei-lokaalit korrelaatiot. Se korostaa holistisempaa näkemystä maailmasta, jonka eri osat ovat riippuvaisia toisistaan ja vaikuttavat toisiinsa. Itse asiassa Bohm itse korosti kvanttiteorian holisista luonnetta viimeisinä vuosinaan, kun hän kiinnostui Jiddu Krishnamurtin ajatuksista.


title: Piilomuuttujateoria

text: Bohmin tulkinnan mukaan ei-lokaali kvanttipotentiaali sisältää oletuksen kätketystä järjestyksestä, joka ohjaa hiukkasia ja joka saattaa itse olla tulos jostakin toisesta pääteltävissä olevasta järjestyksestä, "superimplikaattisesta järjestyksestä", joka organisoi kenttää. Nykyisin Bohmin teoriaa pidetään yhtenä monista kvanttimekaniikan tulkinnoista, joka antaa kvanttimekaanisille laskuille realistisen eikä vain positivistisen tulkinnan. Jotkut pitävät sitä yksinkertaisimpana selityksenä kvantti-ilmiöille. Kuitenkin se väistämättä on luonteeltaan piilomuuttujateoria Bohmin teoriaa käsitellään perusteellisimmin hänen kirjassaan, jonka Basil Hiley julkaisi hänen kuolemansa jälkeen.


title: Piilomuuttujateoria

text: Mahdollisena heikkoutena Bohmin teoriassa on, että monet tutkijat kuten Einstein, Pauli ja Heisenberg ovat pitäneet sitä teennäisenä. Itse asiassa Bohm itsekin oli samaa mieltä teoriansa alkuperäisestä versiosta. Se oli tarkoituksella muotoiltu antamaan ennusteita, jotka kaikilta osin olivat yhtäpitävät tavanomaisen kvanttimekaniikan kanssa. Bohmin alkuperäisenä tarkoituksena ei ollutkaan tehdä vakavaa vastaehdotusta vaan ainoastaan osoittaa, että piilomuuttujateoriat todella ovat mahdollisia. Täten se tarjosi vastaesimerkin John von Neumannin kuuluisalle todistukselle, jonka oli yleisesti katsottu osoittavan, ettei mikään deterministinen teoria voi tuottaa kvanttimekaniikan tilastollisia ennusteita. Bohm ilmoitti, ettei hän pitänyt teoriaansa hyväksyttävänä, koska se edellytti ohjausaaltojen olevan abstraktissa moniulotteisessa konfiguraatioavaruudessa, ei normaalissa kolmiulotteisessa avaruudessa. Hän toivoi, että teoria johtaisi uusiin näkemyksiin ja kokeisiin, joiden tuloksena lopulta saataisiin hyväksyttävä teoria ; tarkoituksena ei siis ollut esittää determinististä, mekaanista näkemystä vaan osoittaa, että oli mahdollista esittää ajatuksia taustalla piilevän todellisuuden ominaisuuksista, mitä kvanttimekaniikan tavanomainen tulkinta ei salli.


title: Piilomuuttujateoria

text: Huhtikuussa 2011 Manuel S. Morales esitti American Physical Societyn kokouksessa tutkimustuloksensa, jotka hän oli jo julkaissut saman vuoden tammikuussa. Hänen mukaansa oli olemassa yksiselitteisiä kokeellisia todisteita absoluuttisesta determinismistä. Kaksitoista vuotta kestäneessä kokeessa, joka päättyi vuonna 2012 Morales osoitti epäilyksettömästi, että kokeen tekijä ei voi vapaasti valita mittauksen asetuksia, koska ei ole ennalta olemassa sellaisia alkuehtoja, jotka tekisivät mahdollista valita, suoritetaanko jokin koe suoraan yhdellä potentiaalilla vai epäsuorasti useammalla potentiaalilla. Kokeita käsittelevällä verkkosivulla Morales totesi: "Valintatapahtumat voivat vain tulla olemaan, ja jotta se voisi tapahtua, niiden rakenteen on oltava luonnon sisäisten mekanismien ennalta määräämä. Tämä merkitsee, että kaksi toisensa poissulkevaa ja yhdessä kaiken kattavaa valintatekoa olisivat lokaaleja piilomuuttujia, ja niinpä nämä muuttujat eivät voi olla olemassa lokaalisti havaittavina tai mitattavina fysikaalisina tiloina. Toisin sanoen, miten teko tulee suoritetuksi, on ennalta määrätty. Sen sijaan teon olemassaolo sinänsä ei ole ennalta määrätty. Osoittautuu, että Albert Einstein oli itse asiassa oikeassa käsityksessään piilomuuttujista, jotka tarjoisivat todellisuuden täsmällisemmän kuvauksen. Sen sijaan hän oli väärässä käsityksessään siitä, miten ne voitaisiin löytää."


title: Piilomuuttujateoria

text: Elokuussa 2011 Roger Colbeck ja Renato Renner julkaisivat todistuksen, että mikään kvanttimekaniikan laajennus, käyttipä se piilomuuttujia tai ei, ei voi antaa tarkempia ennusteita kokeiden tuloksille, edellyttäen että havaintojen tekijä voi vapaasti valita mittausmenetelmät. Heidän mukaansa, mikäli mittausmenetelmät voidaan vapaasti valita, kvanttiteoria todella on täydellinen.


title: Piilomuuttujateoria

text: Tammikuussa 2013 Giancarlo Ghirardi ja Raffaele Romano julkaisivat mallin, joka olettamalla toisenlaisen käsityksen vapaasta valinnasta johtui tulokseen, joka kumosi Colbeckin ja Rennerin väitteen lähes kaikkien kaksijakoisten kaksitasoisten systeemien tilojen osalta tavalla, joka mahdollisesti on kokeellisesti osoitettavissa.


title: Mulanjen piirikunta

text: Mulanjen piirikunta on yksi Malawin aluejaon 28 piirikunnasta. Piirikunta on osa Malawin Eteläistä aluetta ja rajoittuu lännessä Thyolon, Blantyren, pohjoisessa Zomban ja koillisessa Phalomben piirikuntaan sekä etelässä Mosambikiin.


title: Mulanjen piirikunta

text: Piirikunnan pinta-ala on 2 056 neliökilometriä. Väkiluku on kehittynyt väestönlaskentojen mukaan seuraavasti: 307 800 as. (1977), 419 900 as. (1987), 428 300 as. (1998), 521 400 as. (2008). Vuoden 2012 väkilukuarvio oli 550 721 as. Piirikunnan keskus on Mulanjen kaupunki (14 497 as., 2008). Sen koillispuolella kohoaa Mulanjevuori metsänsuojelualueineen.


title: Mulanjen piirikunta

text: Mulanjen piirikunta on viljelypinta-alaltaan (teeviljelmiä 93,4 km²) Malawin suurin teentuotantoalue. Teeviljelmät sijaitsevat paljolti Mulanjemassiivin alarinteillä ja läheisellä alangolla. Pääosin tuotetaan mustaa teetä. Teen valmistuksessa hyödynnetään usein maan laajan tupakantuotannon laitteita ja seurataan tarkoitukseen kehitettyä Laurie-teeprosessointitapaa.


title: Thyolon piirikunta

text:
Thyolon piirikunta on yksi Malawin aluejaon 28 piirikunnasta. Piirikunta on osa Malawin Eteläistä aluetta ja rajoittuu etelässä Nsanjen, lännessä Chikwawan, pohjoisessa Blantyren ja Chiradzulun piirikuntaan sekä idässä Mulanjen piirikuntaan ja Mosambikiin.
Piirikunnan pinta-ala on 1 715 neliökilometriä. Väkiluku on kehittynyt väestönlaskentojen mukaan seuraavasti: 322 000 as. (1977), 431 200 as. (1987), 459 000 as. (1998), 587 100 as. (2008). Vuoden 2012 väkilukuarvio oli 603 129 as. Piirikunnan keskus on Thyolon kaupunki (7 693 as., 2008).


title: Thyolon piirikunta

text: Thyolon piirikunta on viljelypinta-alaltaan (teeviljelmiä 88,2 km²) Malawin toiseksi suurin teealue. Pääosin tuotetaan mustaa teetä. Teen valmistuksessa hyödynnetään usein maan laajan tupakantuotannon laitteita ja seurataan tarkoitukseen kehitettyä Laurie-teeprosessointitapaa.


title: Nkhata Bayn piirikunta

text: Nkhata Bayn piirikunta on yksi Malawin aluejaon 28 piirikunnasta. Piirikunta on osa Malawin Pohjoista aluetta ja rajoittuu idässä Malawijärveen (Njassajärvi), etelässä Nkhotakotan, lännessä Mzimban piirikuntaan ja sen Mzuzun kaupunkiin sekä pohjoisessa Rumphin piirikuntaan.


title: Nkhata Bayn piirikunta

text: Piirikunnan pinta-ala on 4 071 neliökilometriä. Väkiluku on kehittynyt väestönlaskentojen mukaan seuraavasti: 97 900 as. (1977), 130 200 as. (1987), 164 800 as. (1998) ja 215 800 as. (2008). Vuoden 2012 väkilukuarvio oli 244 537 as. Piirikunnan keskus on Nkhata Bayn kaupunki (11 269 as., 2008), joka sijaitsee Malawijärven länsirannalla.


title: Nkhata Bayn piirikunta

text: Nkhata Bayn piirikunta on viljelypinta-alaltaan Malawin kolmanneksi suurin teealue (teeviljelmiä kuitenkin vain 6,5 km²). Pääosin tuotetaan mustaa teetä. Teen valmistuksessa hyödynnetään usein maan laajan tupakantuotannon laitteita ja seurataan tarkoitukseen kehitettyä Laurie-teeprosessointitapaa.


title: Eteläinen alue (Malawi)

text:
Eteläinen alue on yksi Malawin aluejaon kolmesta ylimmän tason hallintoalueesta. Se rajoittuu etelässä Mosambikiin ja pohjoisessa Malawin Keskiseen alueeseen ja Malawijärveen. Aluehallinnon toisella tasolla Eteläinen alue jaetaan 13 piirikuntaan.
Hallintoalueen pinta-ala on 31 753 neliökilometriä. Väkiluku on kehittynyt väestönlaskentojen mukaan seuraavasti: 2 754 900 as. (1977), 3 965 700 as. (1987), 4 634 000 as. (1998), 5 858 000 as. (2008). Vuoden 2012 väkilukuarvio oli 6 424 900 as. ja vuoden 2014 arvio 6 890 400 as. Hallinnollinen keskus on Blantyren kaupunki (661 256 as., 2008).


title: Rauman vanha hautausmaa

text: Rauman vanha hautausmaa sijaitsee kaupungin keskustan itälaidalla, aivan Unescon maailmanperintökohteisiin kuuluvan Vanhan Rauman tuntumassa. Hautausmaa otettiin käyttöön vuonna 1853. Sitä ennen Rauman vainajat oli haudattu Pyhän kolminaisuuden kirkkoa ympäröivälle hautausmaalle.


title: Rauman vanha hautausmaa

text: Rauman vanha hautausmaa on pinta-alaltaan noin 3,3 hehtaaria. Sen keskellä sijaitsee kulttuurihistoriallisesti arvokas Lars Sonckin suunnittelema Kordelinin kappeli, joka alun perin rakennettiin vuonna 1917 kuolleen liikemies Alfred Kordelinin hautapaikaksi. Nykyään se toimii myös yleisenä siunauskappelina. Lisäksi hautausmaalla ovat Jussi Vikaisen veistämä vuoden 1939–1944 sodissa kaatuneiden muistomerkki sankarihautoineen, punaisten muistomerkki, jonka on tehnyt raumalainen kivenhakkaaja Kaarlo Reunanen, sekä Karjalaan jääneiden vainajien muistomerkki. Hautausmaalla on myös 1991 käyttöönotettu uurnalehto. Kordelinin lisäksi paikalle on haudattu muun muassa kirjailijat Hj. Nortamo, Unto Koskela ja Tauno Koskela sekä laivanvarustaja Gabriel Granlund. Myös vuoden 1947 Rauman räjähdysonnettomuuden uhrien haudat ovat vanhalla hautausmaalla.


title: Hollanninjalavatauti

text: Hollanninjalavatauti (jalavatauti) on kaarnakuoriaisten "Scolytus multistriatus", "S. laevis" ja "Hylurgopinus rufipes" levittämä sienitauti, jota aiheuttavia sieniä ovat "Ophiostoma ulmi" ja "Ophiostoma novo-ulmi". Tauti tappaa jalavia tukkimalla puun ravinnonkuljetusjärjestelmän. Sen voi havaita ennenaikaisesta lehtien kellastumisesta tai saastuneen osan mustaksi muuttunesta jällestä.


title: Hollanninjalavatauti

text: Hollanninjalavatauti levisi Yhdysvalloista Etelä-Eurooppaan 1900-luvun alussa. Länsi-Euroopassa se on tappanut paljon jalavia, muun muassa Englannissa lähes kaikki. Suomessa vahvistetut tautitapaukset ovat 1960-luvulta.


title: Minicraft

text: Minicraft on Markus Perssonin kehittämä 2D-pohjainen mobiilipeli, jonka hän suunnitteli ja toteutti 48 tunnissa 22. Ludum Dare- koodauskilpailussa. Kilpailun aiheena oli "Yksin". Peli julkaistiin 19. marraskuuta 2011.


title: Minicraft

text:
Pelaaja syntyy satunnaisgeneroituneeseen avoimeen 2D-maailmaan, jossa on metsiä, kallioita, aavikkoja, rantoja, jokia ja meriä. Peli on Minecraftin kaltainen mutta siinä on muutamia eroavaisuuksia ja vähemmän ominaisuuksia.
Pelin alussa tärkeintä on rakentaa työkaluja, hakata puita ja kiveä ja löytää portaat maan alle luoliin.
Ensimmäisestä maanalaisesta kerroksesta löytyy rautaa, toisesta kultaa ja alimmasta timanttia, joissa vaanii zombeja ja limoja.
Pelissä tarkoituksena on päihittää loppuvastustaja "Air Wizard".
Pelin ulkoasun on sanottu muistuttavan The Legend of Zeldaa.


title: Fedrick Dacres

text: Fedrick Dacres (s. 28. helmikuuta 1994) on jamaikalainen kiekonheittäjä.


title: Fedrick Dacres

text: Dacres voitti alle 18-vuotiaiden maailmanmestaruuden Lillessä 2011 tuloksella 67,05 m (1,5 kg:n kiekko). Hän voitti alle 20-vuotiaiden maailmanmestaruuden Barcelonassa 2012 heitettyään 1,75 kg:n kiekkoa 62,80. Hän voitti kultaa Pan-Amerikan kisoissa Torontossa 2015 tuloksella 64,80. Pekingin MM-kilpailuissa 2015 hän sijoittui seitsemänneksi. Rion olympialaisissa 2016 hän karsiutui loppukilpailusta. Lontoon MM-kilpailuissa 2017 hän sijoittui neljänneksi tuloksella 65,83.


title: Fedrick Dacres

text: Dacres voitti kiekonheitossa kultaa Gold Coastin Kansainyhteisön kisoissa 2018 tuloksella 68,20.


title: Fedrick Dacres

text: Dacres heitti ennätyksensä 69,67 Tukholmassa kesäkuussa 2018. Kuulaa hän on työntänyt parhaimmillaan 20,46 Kingstonissa huhtikuussa 2017.


title: Hannes Lukinmaa

text: Hannes Lukinmaa (s. 10. helmikuuta 1950 Kajaani) on suomalainen näyttelijä, joka on esiintynyt suomalaisissa elokuvissa 1970–1990-luvuilla.


title: Hannes Lukinmaa

text: Vuonna 2013 Lukinmaalle myönnettiin Suomen Teatterijärjestöjen Keskusliiton kultainen kunniamerkki.


title: Natasha Morrison

text: Natasha Morrison (s. 17. marraskuuta 1992) on jamaikalainen pikajuoksija. Pekingin MM-kilpailuissa 2015 Morrison juoksi toisen osuuden kultaa voittaneessa Jamaikan 4 × 100 metrin viestijoukkueessa. Hän sijoittui lisäksi 100 metrillä seitsemänneksi ajalla 11,02 juostuaan aiemmin välierässä 100 metrin ennätyksensä 10,96. 200 metrillä hänen ennätyksensä on 23,08. Lontoon MM-kilpailuissa 2017 hän karsiutui 100 metrin välierissä ja juoksi toisen osuuden Jamaikan pronssijoukkueessa 4 × 100 metrin viestissä.


title: Natasha Morrison

text: Morrison juoksi IAAF World Relays -kilpailuissa 2015 alkuerissä Jamaikan 4 × 100 metrin viestijoukkueessa, joka loppukilpailussa voitti toisella kokoonpanolla kultaa. Vuonna 2017 hän juoksi vastaavien kilpailujen finaalissa Jamaikan hopeajoukkueessa 4 × 100 metrin viestissä. Hän sai pikaviestissä hopeaa alle 20-vuotiaiden Pan-Amerikan-mestaruuskilpailuissa 2011.


title: Natasha Morrison

text: Morrison saavutti Gold Coastin Kansainyhteisön kisoissa 2018 hopeaa pikaviestissä ja sijoittui 100 metrillä viidenneksi.


title: Valkoinen Risti

text: Oy Valkoinen Risti – Vita Korset Ab on suomalainen vuonna 1925 perustettu perheyritys, joka markkinoi hajusteita, hygieniatuotteita ja elintarvikkeita. Aiemmin yrityksellä on ollut myös omaa valmistusta. Valkoisen Ristin pitkäaikaisin tuote on vuodesta 1936 valmistettu Vitalis-voide.


title: Valkoinen Risti

text: Oy Valkoinen Risti – Vita Korset Ab:n perustettiin vuoden 1925 alussa Helsingin Mikonkadulle, nykyisen Aikatalon kohdalle nimellä "O.Y. Tekninen Tehdas Valkoinen Risti A.B. – Tekniska Fabriken Vita Korset". Seitsemän hengen voimin yritys alkoi valmistaa Sanosan-hedelmäsuolaa, Auringon-metallikiilloketta ja kiillotusliinoja, Stadion-pastilleja, Burovin-balsamia ja rautapitoista viiniä. Vuonna 1930 yrityksen ruotsalainen perustaja palasi kotimaahansa ja myi yrityksensä Storgårdsin suvulle, jonka omistuksessa Valkoinen Risti yhä on.


title: Valkoinen Risti

text: Helmikuussa 1944 neuvostoliittolaisten lentopommi osui tuolloin Kruununhaassa toimineeseen Valkoisen Ristin tehtaaseen, ja koko yritys evakuoitiin Porkkalaan, josta myös jouduttiin pian lähtemään alueen siirtyessä Neuvostoliiton miehittämäksi. Yritys palasi pääkaupunkiseudulle Helsingin itäpuolen Vartiokylään, jossa se yhä toimii.


title: Valkoinen Risti

text: Vuodesta 1936 valmistettu Vitalis oli aikoinaan suurin täysin suomalainen kosmeettinen valmiste. Huippuvuosina Vitalista myytiin kotimaassa lähes 700 000 rasiaa vuodessa. Vuodesta 1965 alettiin Valkoisen Ristin tuotteita viedä myös muihin Pohjoismaihin, ja Vitalis tunnettiin Ruotsissa ja Islannissa nimellä Vitagold.


title: Valkoinen Risti

text: Vitalis-voiteen väri, koostumus ja tuoksu ovat pysyneet alusta asti samoina, lukuun ottamatta lainsäädännön vaatimia pieniä muutoksia. Vuoteen 1985 mennessä Vitalista oli myyty jo yli kaksikymmentä miljoonaa rasiaa.


title: Valkoinen Risti

text: Vuonna 2011 Vitalis-voide tuotiin Seppälä-vaateketjun valikoimiin Paola Suhosen suunnittelemassa uudessa pakkauksessa.


title: Valkoinen Risti

text: Vuonna 1954 Valkoinen Risti ryhtyi valmistamaan lisenssillä maailman suurimpiin kuuluvan hiustenhoitoyrityksen Helene Curtisin tuotteita, joita olivat Suave-hiusvoide sekä Silkki-Leena- ja Finesse-shampoot. Valkoinen Risti toi ensimmäisenä Suomen markkinoille suihkepulloon pakatun hiuskiinteen. Vuonna 1960 Valkoinen Risti otti valikoimiinsa Pierre Cardinin, Carvenin ja Capuccin parfyymit, ja tuoksutuotevalikoiman nykyiset päämerkit ovat italialaiset Police ja Lotto.


title: Valkoinen Risti

text: Elintarvikkeiden tuontiin Valkoinen Risti ryhtyi 1970-luvulla, ja vuonna 1985 ostettiin elintarvikealan agentuuriyritys Oy InnZano Ab. Yrityksen päämiehiin kuuluu muun muassa eurooppalainen maitotuotejätti Lactalis. Valkoisen Ristin edustamia elintarvikkeita ovat hollantilaiset, espanjalaiset, englantilaiset ja sveitsiläiset juustot, Walkers-pikkuleivät ja Baxters-hillot sekä Gainomax-urheilujuomat ja -proteiinipatukat. Vuonna 2009 Valkoinen Risti hankki osuuden Novacafi Oy:stä, joka edustaa Suomessa muun muassa Douwe Egberts -kahveja.


title: Sandi Morris

text: Sandi Morris (s. 8. heinäkuuta 1992) on yhdysvaltalainen seiväshyppääjä.


title: Sandi Morris

text: Pekingin MM-kilpailuissa 2015 Morris sijoittui seiväshypyssä jaetulle neljännelle sijalle tuloksella 470 cm. Hän saavutti hopeaa sisäratojen MM-kilpailuissa Portlandissa 2016 tuloksella 485 cm. Rio de Janeiron olympialaisissa Morris saavutti hopeaa tuloksella 485 cm. Lontoon MM-kilpailuissa 2017 hän sai hopeaa tuloksella 475. Hän voitti sisäratojen maailmanmestaruuden Birminghamissa 2018 tuloksella 495.


title: Sandi Morris

text: Morris voitti Yhdysvaltojen-mestaruuden ulkoradoilla 2017 ja 2018 ja sisäradoilla 2016 ja 2017 sekä NCAA:n sisäratamestaruuden 2015.


title: Sandi Morris

text: Morris hyppäsi Brysselin timanttiliigan osakilpailussa vuonna 2016 ulkoratojen ennätyksensä 500 cm ollen kaikkien aikojen kolmas nainen, joka on ylittänyt seiväshypyssä viiden metrin rajan. Häntä ennen viisi metriä olivat ylittäneet ulkoradoilla Jelena Isinbajeva ja sisäradoilla Jennifer Suhr. Sisäradoilla Morrisin ennätys on 495 cm (2016).


title: Lomustiini

text: Lomustiini (CHNClO) on nitrosoureajohdannaisiin kuuluva orgaaninen yhdiste. Yhdistettä käytetään lääketieteessä ja eläinlääketieteessä solunsalpaajana syöpien hoitoon.


title: Lomustiini

text: Huoneenlämpötilassa lomustiini on keltaista kiteistä ainetta. Yhdiste liukenee hyvin huonosti veteen ja paremmin orgaanisiin liuottimiin kuten etanoliin, asetoniin ja kloroformiin.


title: Lomustiini

text: Lomustiini kykenee rasvaliukoisena aineena läpäisemään veri-aivoesteen. Yhdistettä käytetään eräiden aivosyöpien, etäpesäkkeitä tekevän melanooman, rintasyövän, Hodgkinin lymfooma, myelooma, keuhkosyöpä, rintasyöpä, munasarjasyöpä ja haimasyöpä. Eläinlääketieteessä sitä käytetään aivokasvaimien ja ruuansulatuselimistön kasvainten hoitoon. Lomustiini kuuluu vaikutusmekanismiltaan alkyloiviin yhdisteisiin. Se alkyloi DNA:ta ja RNA:ta sekä ristisilloittaa niitä. Se estää myös eräiden solutoimintojen kannalta tärkeiden entsyymien toimintaa liittämällä niihin formyyliryhmän. Näiden vaikutusten vuoksi syöpäsolujen lisääntyminen estyy ja syöpäsolut kuolevat. Lomustiini poikkeaa muista nitrosoureoihin kuuluvista solunsalpaajista siten, että sitä annostellaan suun kautta. Usein lääkeainetta käytetään yhdistelmähoitona prokarbatsiinin ja vinkristiinin kanssa. Hoitojakso lomustiinilla kestää noin 4–6 viikkoa. Lisäksi käytetään leikkausta ja sädehoitoa.


title: Lomustiini

text: Merkittävin lomustiinin haittavaikutus on sen luuydintoksisuudesta aiheutuva luuydinsuppressio, neutropenia. trombosytopenia, leukopenia ja anemia. Muita haittavaikutuksia voivat olla huonovointisuus, väsymys, keuhkofibroosi ja maksatoksisuus. Maksatoksisuus on harvinaista ja yleensä ei aiheuta ongelmia hoidon päätyttyä.


title: Lomustiini

text: Lomustiinia voidaan syntetisoida 2-kloorietyyli-isosyanaatin ja sykloheksyyliamiinin välisellä reaktiolla. Muodostuva ureajohdannainen reagoi dityppitrioksidin kanssa muodostaen lomustiinia. Toinen valmistustapa on sykloheksyyli-isosyanaatin reaktio etanoliamiinin kanssa ja muodostuva ureajohdannainen reagoi tionyylikloridin kanssa, jolloin hydroksyyliryhmä korvautuu klooriatomilla. Viimeisessä vaiheessa muodostuu lomustiinia, kun natriumnitriitti reagoi muurahaishappoliuoksessa edellisessä vaiheessa muodostuneen yhdisteen kanssa.


title: Charles Silmon

text: Charles Silmon (4. heinäkuuta 1991 Waco) on yhdysvaltalainen pikajuoksija. Hän voitti hopeaa Moskovan MM-kilpailuissa Yhdysvaltain joukkueessa 4×100 m viestissä. Alle 20-vuotiaiden MM-kilpailuissa 2010 Silmon oli toisena 100 metrin juoksussa Dexter Leen jälkeen. 4×100 m viestijoukkueessa Silmon voitti samoissa kilpailuissa kultaa.


title: William Holland

text: William Joseph Holland (8. maaliskuuta 1874 Boston – 20. marraskuuta 1930 Malden) oli yhdysvaltalainen pikajuoksija. Hän voitti Pariisin olympialaisissa 1900 400 metrillä hopeaa ajalla 49,6. Hän sijoittui samoissa kisoissa 200 metrillä neljänneksi.


title: Lasse Mäkinen

text: Lasse Mäkinen on Kauhavan entinen kunnan- ja kaupunginjohtaja. Mäkinen toimi Kauhavan kunnan- ja kaupunginjohtajana 1983–2008. Hän on koulutukseltaan hallintotieteiden maisteri. Ennen valintaansa Kauhavan kunnanjohtajaksi Mäkinen toimi Oulaisten kaupunginsihteerinä. Hänet valittiin uudeksi kunnanjohtajaksi 28. kesäkuuta 1982. Mäkinen ryhtyi hoitamaan kunnanjohtan virkaa helmikuusta 1983 lukien. Hän jäi eläkkeelle vuoden 2008 lopussa, kun Kauhava, Alahärmä, Ylihärmä ja Kortesjärvi yhdistyivät uudeksi Kauhavaksi. Mäkinen sai kaupunkineuvoksen arvonimen 2009.


Yleisurheilun alle 23-vuotiaiden Euroopan-mestaruuskilpailut 2015 olivat 12:nnet alle 23-vuotiaiden EM-kilpailut. Ne järjestettiin Kadrioru staadionilla Tallinnassa, Virossa 8.–12. heinäkuuta 2015.